title: Huhkojärvi

text: Järvi saa pääosan vedestään ympäristönsä ojitetuilta soilta ja metsistä. Myllypuro, joka laskee järven itärantaan, tuo Autiosuon ja Ruokosuon kuivatusvesiä. Järven eteläpäähän laskee kaivettu oja, jonka valuma-alueella sijaitsee esimerkiksi pikkulammet Vasikkalampi, Myllylampi ja Sauvalammi. Järven länsirantaan laskee vielä Pitkälampi (2 ha).


title: Huhkojärvi

text: Järven laskujoki on Eteläjoki, joka lähtee sen pohjoispäästä. Joki virtaa Yläsen (3 ha) ja Vähä-Piilemän (6 ha) läpi ja laskee lopuksi Piilemään (24 ha). Siitä laskujoen vesireitti jatkaa Letkujokena Pohjoisjärveen (305 ha), joka kuuluu jo Pohjoisjärven alueeseen (35.681). Pohjoisjärvestä se laskee vielä Hoskarinjokena Keurusselkään.


title: Belial

text: Belial tai Beliar ("epäpyhä" tai "arvoton") on demoni, paha henki ja pimeyden prinssi, joka mainitaan Raamatussa. Vanhassa testamentissa pahoja ja syntisiä miehiä kutsutaan Belialin miehiksi. Joissakin Raamatun kohdissa nimi Belial viittaa Saatanaan .


title: Johanneksen evankeliumin 1. luku

text: Johannes 1 on Johanneksen evankeliumin ensimmäinen luku Uudessa testamentissa kristittyjen Raamatussa. Kirja, joka sisältää tämän luvun, on anonyymi, mutta varhainen kristillinen traditio yhdenmukaisesti todistanut, että Johannes laati tämän evankeliumin.Johanneksen evankeliumin ensimmäisessä luvussa on 51 jaetta ja se voidaan jakaa kolmeen osaan:


title: Johanneksen evankeliumin 1. luku

text: Katso myös: Joh. 1:1: Raamatun vastineet


title: Johanneksen evankeliumin 1. luku

text: Ensimmäistä osaa (jakeet 1–18) on usein kutsuttu "Hymniksi Sanalle" ja se on esipuhe koko evankeliumille, todeten, että Logos on "Jumala" ("jumalallinen", "jumalan kaltainen" tai "jumala" joidenkin käännöksien mukaan).


title: Johanneksen evankeliumin 1. luku

text: Vertailuja voi tehdä näiden jakeiden ja 1. Mooseksen kirjan kerrontatavan välillä: sama fraasi "Alussa" esiintyy ensin, kun painotetaan eroa pimeyden ("maa oli autio ja tyhjä", 1. Moos. 1:2) ja valon välillä (kyky nähdä asioita, joita pimeys ei ymmärtänyt tai jotka pimeys kätki, Joh. 1:5).


title: Johanneksen evankeliumin 1. luku

text: John Wesley tiivisti Johanneksen evankeliumin 1. luvun jakeet seuraavasti:Pulpit Commentaryn kirjoittajien mukaan "selittäjät ovat ymmärtäneet eri tavoin" fraasin "ihmisten valo" (Johannes 1:4). John Calvin oletti, että sillä tarkoitettiin "ymmärtämistä" — "että ihmisten valo ei ollut tavanomainen kuvaus, mutta se oli yhdistynyt ymmärryksen valoon", ja siinä ihminen eroaa eläimistä. Hengstenberg pitää sitä, seurauksena monista assosiaatioista "valon" ja "pelastuksen" välillä Pyhässä kirjoituksessa, pelastuksen vastineena; Christoph Ernst Luthardt pitää sitä "pyhyyden" vastineena ja monet "ikuisen elämän" vastineena, mistä seuraisi paljon toistoa."


title: Johanneksen evankeliumin 1. luku

text: Johannes 1:5.n englanninkieliset käännökset kääntävät vaihtelevasti kreikan κατελαβεν "ymmärtämisenä" (esim. The New King James Version: "the light shines in the darkness, and the darkness did not comprehend it" - valo loistaa pimeydessä, ja pimeys ei sitä käsittänyt), mutta toisissa käännöksissä merkitys on annettu käyttämällä kuvaa pimeyden ja valon välisestä taistelusta: "the light shines in the darkness, and the darkness has not overcome it" - valo loistaa pimeydessä, eikä pimeys ole sitä voittanut (Revised Standard Version). Jakeet 10 ja 11 toteavat, että "He was in the world, and the world was made through Him, and the world did not know Him. He came to His own, and His own did not receive Him" - Hän oli maailmassa, ja maailma oli tehty Hänen kauttaan, ja maailma ei tuntenut Häntä, mutta teologit esittävät erilaisia tulkintoja näistä jakeista. Wesley näki, että "maailmassa" tarkoittaa "luomisesta saakka", Pulpit Commentary kirjoittaa Sanan ennen luomista tapahtuvasta toiminnasta ja Joseph Benson, että "Hän oli maailmassa... alusta asti, usein ilmestyen, ja tehden tunnetuksi palvelijoilleen, patriarkoille ja profeetoille jumalallisen tahdon, unissa ja näyissä, ja monilla muilla tavoilla", kun taas Albert Barnesin mielestä, "Hän oli maailmassa [...] viittaa, luultavasti, ei hänen esi-olemassaoloonsa, vaan tosiasiaan, että hän inkarnoitui; että hän asui ihmisten keskellä".


title: Johanneksen evankeliumin 1. luku

text: Yhteenveto vertailusta pimeyden ja valon välillä esiintyy toteamuksessa "lain välitti Mooses [...] armon ja totuuden toi Jeesus Kristus (Johannes 1:17). Tässä Johannes onnistuneesti silloittaa aukon lukijalle — mukaanlukien juutalaiset Tooran lukijat — Laista siihen yhteen, joka täyttäisi Lain (sellainen kuin vaatimus eläimen uhraamisesta syntien anteeksiantamiseksi, Kirje heprealaisille 9:22), eli Jeesukseen.


title: Johanneksen evankeliumin 1. luku

text: Toinen osa (jakeet 19–34) näyttää valmistelun, jota Johannes Kastaja oli tekemässä Messiaan tuloa varten, Messiaan saapumisen ja Messiaan ensimmäiset opetuslapset. Johannes on esitelty jakeessa 6 ("mies Jumalan lähettämä") ja hänen todistajansa, jo lukijan tuntema, on jo palautettu mieleen: "Tämä on se, josta kerroin sinulle". Kreikkalaisessa tekstissä on mennyt aikamuoto (εἶπον) mutta sekä Charles Ellicott että the Cambridge Bible for Schools and Colleges käyttää preesensiä käännöksessä kuten "John bears witness" - Johannes todistaa. Jakeet 19–34 esittävät Johanneksen manifestin papeille ja leeviläisille, jotka fariseukset olivat lähettäneet tutkimaan hänen sanomaansa ja tarkoitustaan. Vastauksena heidän tiedusteluihinsa Johannes tunnustaa, että hän ei ole Messias, ei uudelleen ilmestynyt profeetta Elias (kontrastina Matteus 11:14, jossa Jeesus sanoo, että Johannes on "Elias, joka pitää tulla"), eikä "profeettakaan".


title: Johanneksen evankeliumin 1. luku

text: Johannes paljastaa sitten, että kun tulee se, jonka sandaalien nauhojakaan hän ei kelpaa avaamaan - puhumattakaan kastamaan Häntä, niin kuin hän oli kastanut monet siihen mennessä. Jo Seuraavana päivänä Messias ilmestyy Johannes Kastajan eteen ja hän tunnistaa Jeesuksen Jumalan Karitsaksi, josta hän oli puhunut (jae 30).


title: Johanneksen evankeliumin 1. luku

text: Evankeliumin kirjoittaja jakaa tämän tapahtumasarjan neljään 'päivään': päivää (tai ajanjaksoa), jona Jerusalemin delegaatio tapasi Johanneksen tiedustellakseen hänen identiteettiään ja tarkoitustaan (jakeet 19–29), seuraa toinen päivä, jolloin Johannes näkee Jeesuksen tulevan häntä kohti (jae 29), ja "jälleen seuraavana päivänä" hän ohjaa omat opetuslapsensa seuraamaan Jeesusta (jakeet 35–37). Neljäntenä 'päivänä' (jae 43) Jeesus halusi mennä Galileaan ja kutsui Filippuksen seuraamaan häntä. Bengel kutsuu näitä "Suuriksi Päiviksi!"


title: Johanneksen evankeliumin 1. luku

text: Kun luku etenee, evankeliumi kuvaa, miten Jeesus kutsuu ensimmäiset opetuslapsensa, Andreaksen ja yhden nimeämättömän opetuslapsen (jakeet 35–40). Nimeämätön opetuslapsi oli mahdollisesti Johannes, evankeliumin kirjoittaja. Andreas löytää veljensä Simonin (jakeet 41–42), ja Jeesus muuttaa Simonin nimen Keefaaksi (Pietari) (jae 42). Keefas, alunperin kreikkaa: Κηφᾶς ("Kēphâs"), tarkoittaa "kalliota" (Young's Literal Translation) tai "kiveä" (King James Version). Tämä tarjosi voimakkaan analogian siihen rooliin, joka Pietarilla olisi ristiinnaulitsemisen; johtaa kirkon kehittämistä. Nimimuutoksia esiintyy toisissa paikoissa Raamatussa ja ne tuovat esiin Jumalan auktoriteetin ja yhtä hyvin sen, mitä tuosta henkilöstä tulisi, mitä hän tekisi tai oli tehnyt, kuten Abram muuttui Abrahamiksi ja Jaakob Israeliksi. Jeesuksen ensimmäinen aktiivinen voiman osoitus oli Natanaelille, joka oli läpeensä vaikuttunut, kun Jeesus tiesi ennalta hänen luonteensa.


title: Johanneksen evankeliumin 1. luku

text: Näissä jakeissa Jeesukselle annetaan seuraavat nimet:Kohdat 1:19 - 2:1 sisältävät silminnäkijän kronologisen todistuksen:Latinalaisessa Katolisen kirkon riitissä ja läntisessä ortodoksisessa riitissä Johanneksen evankeliumin ensimmäiset 14 jaetta on tunnettu "Viimeisenä Evankeliumina", kun ne resitoidaan tridentiinimessun lopussa. Tämä eri kuin Evankeliumin julistus, joka esiintyy paljon aikaisemmin palveluksessa.


title: Johanneksen evankeliumin 1. luku

text: Lopetuskaavan "Ite Missa est" resitoimisen jälkeen pappi lukee Viimeisen Evankeliumin latinaksi vasemmalla puolellaan olevasta alttarikortista. Jakeen 14 alussa "Et Verbum caro factum est" ("Ja sana tuli lihaksi"), he polvistuvat. Läsnäolevat seurakuntalaiset, jotka jäävät seisomaan lukemisen ajaksi, polvistuvat tässä kohdassa, vastaten "Deo gratias" ("Kiitos Jumalalle") lopuksi.


title: Johanneksen evankeliumin 1. luku

text: Tämä rituaali alkoi papin yksityisenä hartautena messun jälkeen. Se ei ole mukana vuoden 1969 Paul VI:n messussa, joka tuli käyttöön Vatikaanin toisen konsiilin jälkeen.


title: Young Sheldon

text: Young Sheldon on televisioyhtiö CBS:n esittämä yhdysvaltalainen komediasarja. Sen päärooleissa ovat Iain Armitage, Zoe Perry, Lance Barber, Montana Jordan, Raegan Revord, Jim Parsons ja Annie Potts.


title: Boardface

text: Boardface on belgialais-australialaisen muusikko ja tuottaja Gotyen esikoisalbumi, jonka julkaisi Creative Vibes 15. helmikuuta 2003.


title: Rajalin

text: Rajalin voi viitata seuraaviin:


title: Delete

text: Delete Group Oyj on suomalainen ympäristöpalveluyritys, jonka omistaa tanskalainen pääomasijoitusyhtiö Axcel. Delete sai alkunsa vuonna 2010, kun Toivonen Yhtiöt Oy ja Tehoc Oy yhdistyivät. Vuoteen 2013 asti Deleten omistaja oli pääomasijoitusyhtiö Intera Partners. Delete harkitsee listautumista Helsingin pörssiin. Delete-konsernilla on toimintaa Ruotsissa ja Suomessa. Vuonna 2015 Delete osti ruotsalaisen teollisuussaneerausyhtiö Miljö & Industriteknik AB:n. Lokakuussa 2018 Delete ilmoitti ostavansa Waterjet Stockholmin ja W-techin European Hydro Demolitionilta. Kesäkuussa 2018 Delete osti samalta yritykseltä Waterjet Karlstadin.


title: Canva

text: Canva on graafiseen suunnitteluun tarkoitettu nettisivusto, joka on perustettu vuonna 2012. Canvassa on tarjolla yli miljoona kuvaa ja erilaisia grafiikoita ja fontteja. Canvaa käyttävät niin amatöörit kuin graafisen alan ammattilaisetkin. Canvan työkaluja voidaan käyttää niin verkko- kuin printtisisältöjenkin tuottamiseen.


title: Canva

text: Australialainen Melanie Perkins perusti Canva-yrityksensä 1. tammikuuta 2012. Hänen aiemmin perustamansa Fusion Books on Australian suurin vuosikirjojen kustantaja. Ensimmäisenä vuonna Canvalla oli yli 750 000 käyttäjää. Huhtikuussa 2014 sosiaalinen median asiantuntija Guy Kawasaki liittyi yhtiöön palvelun puolestapuhujaksi.  Vuonna 2015 lanseerattiin Canva for Work, joka helpotti yritysten markkinointisisältöjen luomista Canvan avulla.


title: Canva

text: Tilikautena 2016-17 Canvan liikevaihto kasvoi 6,8 miljoonasta Australian dollarista 23,5 miljoonaan tappioiden ollessa 3,3 miljoonaa. Vuonna 2017 yhtiöstä tuli kannattava ja sillä oli 294 000 maksavaa asiakasta. Vuonna 2018 yritys työllisti 200 ihmistä ja sillä oli toimistot Australiassa ja San Franciscossa. Tammikuussa 2018 Perkins ilmoitti, että yhtiö oli kerännyt 40 miljoonaa dollaria, sijoittajina toimivat Sequoia Capital, Blackbird Ventures ja Felicis Ventures. Canvan markkina-arvoksi arvioitiin 1 miljardi dollaria.


title: Canva

text: Kesäkuussa 2018 Canva ilmoitti aloittaneensa yhteistyön Dropboxin kanssa. Canvan sisältöjä integroitiin osaksi Dropboxia.


title: S/S Kimalle

text: S/S Kimalle on 23,7 metriä pitkä, ja 4,2 metriä leveä matkustaja-alus. Kimalle on rakennettu vuonna 1946. Ravintola-laivana toiminut alus upposi osittain Tampereen Ratinassa kesäkuussa 2018.


title: Oulun Kärppien historia

text: Oulun Kärppien historia alkaa vuodesta 1946, jolloin Oulun Kärpät 46 perustettiin. Nimi valittiin, koska perustajat olivat saaneet malliksi Porin Kärppien säännöt. Kärppien ensimmäinen jalkapallo-ottelu pelattiin vuonna 1946 ja ensimmäinen jääkiekko-ottelu vuonna 1949. Jääkiekosta tuli seuraavan vuosikymmenen aikana ykköslaji, ja pääsarjaan Kärpät nousi ensimmäisen kerran kaudeksi 1960–1961.


title: Oulun Kärppien historia

text: Kärpät vakiinnutti paikkansa Suomen korkeimmalla pääsarjatasolla vasta vuonna 1977, jolloin se nousi SM-liigaan. Ensimmäisen Suomenmestaruutensa se voitti kaudella 1980–1981. Joukkue sai 1980-luvulla yhteensä kuusi mitalia. Kärpät putosi kuitenkin keväällä 1989 I-divisioonaan. Seura painosti uuteen nousuun, mutta se ajautui vuonna 1994 konkurssiin ja joutui aloittamaan seuraavan kauden II-divisioonasta. Sieltä Kärpät nousi vuonna 1995 takaisin I-divisioonaan ja SM-liigaan vuonna 2000. Kärpät on ollut 2000-luvulla Suomen menestyneimpiä seuroja ja voittanut Suomenmestaruuden seitsemän kertaa.


title: Oulun Kärppien historia

text: Oulun Kärpät perustettiin vuonna 1946, kun opiskelijakaverukset Eero Tauriainen, Jouko Lahti ja Jorma Nykänen saivat ajatuksen perustaa Ouluun urheiluseuran. Perustamispäätöksen jälkeen he kirjoittivat Suomen Palloliittoon, josta yritettiin tilata ohjeita ja mallisäännöt. Kun vastausta ei tullut, kolmikko otti yhteyttä Palloliiton Pohjois-Suomen piirin puheenjohtajaan, Bo Segerstråhleen. Hänen mielestään Oulun kokoisessa kaupungissa oli jo tarpeeksi palloiluseuroja. Segerstråhle kuitenkin kommentoi vain ”en kiellä, enkä käske”. Lopulta tarvittava kirje tuli Palloliitolta.


title: Oulun Kärppien historia

text: Perustava kokous pidettiin 15. toukokuuta 1946 Oulun evankelisluterilaisen seurakunnan nuorisotalossa Raatissa. Lajeiksi valittiin silloin suosituimmat pelit jalkapallo ja jääpallo. Puheenjohtajaksi valittiin Ilmari Mattila, koska perustajakolmikon jäsenet olivat vielä alaikäisiä.


title: Oulun Kärppien historia

text: Seura sai nimekseen Oulun Kärpät 46, koska oululaiset olivat saaneet Palloliitolta malliksi Porin Kärppien säännöt eikä niistä tarvinnut muuttaa kuin kaupungin nimi. Lisäksi kärppä herätti monenlaisia mielikuvia, kuten että se on pieni ja vikkelä pohjoisen petoeläin. Kärppä on myös Pohjois-Pohjanmaan maakuntaeläin ja esiintyy maakunnan vaakunassa. Sääntöjen mukaan "seuran tarkoituksena on kehittää palloilun harrastusta Oulussa ja sen ympäristössä."


title: Oulun Kärppien historia

text: Kärpät pelasi ensimmäisen jalkapallo-ottelunsa 6. kesäkuuta 1946 Toppilan seurakuntatalon kentällä Toppilan Kisaa vastaan. Ottelu päättyi tasan 4–4. Jääpallossa oteltiin ensimmäistä kertaa saman vuoden marraskuussa. Molemmissa lajeissa Kärpät pelasi 1940-luvun lopussa maakunta- ja piiritasolla. Jääpallossa ensimmäinen virallinen voitto tuli tammikuussa 1948 Raahen Vesasta, maakuntasarjan ottelussa.


title: Oulun Kärppien historia

text: Jääkiekko otettiin ohjelmaan ensimmäisessä vuosikokouksessa vuoden 1947 tammikuussa ja samalla perustettiin Oulun ensimmäinen jääkiekkojaosto. Sen puheenjohtajaksi valittiin Jouko Lahti. Suomen Jääkiekkoliitto lupasi ensimmäiselle oululaiselle seuralle, joka ottaa jääkiekon ohjelmaansa, varustetukena kymmenen mailaa ja viisi kiekkoa. Tuolloin jääkiekko oli Oulussa vielä harrastelijoiden marginaalilaji, ja jääpallopiireissä sille jopa naurettiin. Vuonna 1948 kaupunkiin perustettiin kuitenkin ensimmäinen jääkiekon erikoisseura Oulun Jääkiekkoilijat, ja myös Oulun Luistinseura ja Oulun Työväen Palloilijat ottivat lajin ohjelmaansa. Kärpistä tuli jääkiekon erikoisseura, kun jääpalloilu vuonna 1955 ja jalkapalloilu vuonna 1974 päätettiin lopettaa.


title: Oulun Kärppien historia

text: Kärpät pelasi siis ensimmäisen jääkiekko-ottelunsa sunnuntaina 30. tammikuuta 1949 ja voitti Raahen Vesan maalein 5–3 (2–0,1–1,2–2). Kärppien paras pelaaja oli Tauno Ollikainen, joka teki kaksi maalia. Sankassa lumipyryssä pelattua ottelua seurasi Oulun Keskuskentällä 200 katsojaa. Kärppien voitto oli yllätys, sillä Raahessa oli jääkiekkoa pelattu jo muutama vuosi. Raahelaiset voittivatkin muutamaa päivää myöhemmin kotiottelussaan Kärpät maalein 14–0. Valmentaja Jorma Nykänen sanoi suurinumeroisen häviön johtuneen ”ylikunnosta”. Kärppien silloisen hyökkääjän Eero Tauriaisen mukaan pelaajien piti erätauoilla puhdistaa jäätä itse, koska kentänhoitaja toimi saamiensa ohjeiden mukaan.


title: Oulun Kärppien historia

text: Seuraavana talvena Kärpät oli ainoa oululainen joukkue, joka osallistui virallisiin sarjapeleihin. Kärpät oli Maakuntasarjan pohjoislohkon toinen ja nousi seuraavaksi kaudeksi Suomensarjaan.


title: Oulun Kärppien historia

text: Kun Kärppien jääkiekkojoukkue alkoi menestyä, jääkiekosta tuli seuran ykköslaji. Jääpallosta luovuttiin vuonna 1955. Kärpät karsi pääsystä SM-sarjaan vuonna 1956 mutta epäonnistui.


title: Oulun Kärppien historia

text: Taloudellisesti 1950-luku oli sotakorvausten ja sodasta toipumisen vuoksi niukkaa aikaa koko maassa, eikä Kärpilläkään ollut yhtään taloudellista tukijaa. Ensimmäiset pelipaidat ostettiin armeijan ylijäämävarastoista ja mailat lakattiin moneen kertaan, jotta eritysnauha ei olisi kulunut niin nopeasti. Vaikean taloustilanteen vuoksi keskusteltiin jopa seuran lakkauttamisesta, mutta toimintaa päätettiin jatkaa tappioista huolimatta. Jalkapallon pelaaminen maakuntasarjassa vuonna 1957 maksoi seuralle 40 000 markkaa.


title: Oulun Kärppien historia

text: Kärppien jalkapallojoukkue pelasi parhaimmillaan toiseksi korkeimmalla sarjatasolla Suomensarjassa kaudella 1962. Se kokosi 22 ottelussaan 12 pistettä voittaen viisi ottelua, mutta jäi tuolloin kolmeen lohkoon jaetun sarjan pohjoislohkon viimeiseksi ja putosi takaisin alemmille tasoille.


title: Oulun Kärppien historia

text: Kärpät nousi jääkiekon SM-sarjaan vuonna 1960, ja siitä tuli pohjoisin Suomen korkeimmalla sarjatasolla pelannut joukkue. Sitä ennen pohjoisin oli ollut Kokkolan Hermes, joka kuitenkin putosi samana vuonna SM-sarjasta Suomen sarjaan. Samana vuonna Suomen Jääkiekkoliitto antoi Ruotsin mallin mukaan luvan käyttää mainoksia pelipaidoissa. Kärppien ensimmäinen sponsori oli Oulun Säästöpankki. Ensimmäinen SM-sarjan peli pelattiin Helsingin Jalkapalloklubia vastaan 4. joulukuuta 1960. Ottelu keskeytettiin, koska kentällä oli liikaa vettä. Tosin oululaisten mielestä HJK:n pelaajat olivat painostaneet tuomaria lopettamaan ottelun, sillä Kärpät hallitsi peliä. Uusintaottelua, jonka HJK voitti 3–5, seurasi Oulussa kaikkiaan 6 500 katsojaa, joista 6 000 oli maksanutta. Kärpät putosi sarjasta kauden päätteeksi, mutta joukkue nousi takaisin kaudeksi 1965–1966. Joukkue jäi kuitenkin sarjan yhdeksänneksi ja putosi jälleen SM-sarjasta. Kärpät palasi SM-sarjaan kaudeksi 1967–1968, mutta tulos oli edelliskausiakin heikompi: Kärpät jäi kokonaan ilman pisteitä koko sarjassa, otteluita pelattiin 20. Kärpät teki 21 maalia ja päästi 166 maalia. Edellisen kerran Suomen korkeimmalla sarjatasolla kokonaan ilman pisteitä oli jäänyt Turun Palloseura kaudella 1947–1948. Otteluita pelattiin tosin silloin vain kahdeksan. Kauden 1967–1968 jälkeen yksikään seura ei ole jäänyt ilman pisteitä korkeimmalla sarjatasolla.


title: Oulun Kärppien historia

text: 1960-luvulla Kärpät voitti Suomen sarjan kahdesti, vuosina 1965 ja 1967. Vaikka kauden 1965–1966 jälkeen Kärpät putosikin jälleen SM-sarjasta Suomen sarjaan, joukkueessa pelasi ensimmäinen oululainen tähtipelaaja, Esa Peltonen. Peltonen siirtyi Kärpistä kaudeksi 1966–1967 Upon Palloon ja nousi ensimmäisenä oululaispelaajana maajoukkueeseen. Peltosta pidetään oululaisen jääkiekkoilun symbolina.


title: Oulun Kärppien historia

text: Vuonna 1960 aloitettiin Erkki Koretin esityksestä Kärppien juniorityö, joka on tuottanut useita huippupelaajia jopa NHL:ään asti.Raksilaan valmistui vuonna 1965 tekojäärata, ja peliolosuhteet kohenivat edelleen, kun Oulun jäähalli rakennettiin 1974. Vuoden 1976 tammikuussa perustettiin naisten jaosto. Kärppien jääkiekkotoiminta ammattimaistui 1970-luvulla, ja seura keskittyikin vuodesta 1974 vain jääkiekkoon. Kärppien ensimmäiseksi toiminnanjohtajaksi palkattiin samana vuonna Paavo Pikkarainen, joka toimi tehtävässä vuoteen 1986.


title: Oulun Kärppien historia

text: Kaudella 1974–1975 Suomen sarja oli korvattu I-divisioonalla. Kärpät sijoittui ensimmäisellä kaudella viidenneksi. Kaudella 1975–1976 se sijoittui I-divisioonassa toiseksi mutta pääsi liigakarsintaan vasta voitettuaan sen kanssa tasapisteissä olleen Saimaan Pallon uusintaottelussa maalein 6–4. Ottelupaikaksi oli arvottu Oulu, ja kotijoukkue nousi voittoon oltuaan ensimmäisen erän jälkeen kolme maalia tappiolla. Liigakarsinnassa Kärpät sijoittui kolmanneksi mutta pääsi uusintaotteluun samoilla pisteillä toiseksi sijoittuneen Kiekko-Reippaan kanssa. Uusintaottelu arvottiin jälleen pelattavaksi Oulussa, mutta ottelun voitti Kiekko-Reipas äkkikuolemamaalilla toisen kymmenminuuttiseksi aiotun jatkoajan toisella minuutilla.


title: Oulun Kärppien historia

text: Kaudella 1976–1977 Kärpät voitti I-divisioonan. Liigakarsinnassa se sijoittui toiseksi ja pääsi saman pistemäärän keränneen Forssan Palloseuran kanssa uusintaotteluun SM-liigapaikasta. Kärpät voitti Oulussa pelatun ottelun maalein 9–3 ja nousi SM-liigaan. Jouko Kämäräinen ja Kai Suikkanen tekivät kumpikin ottelussa kaksi maalia, ja kerran maalinteossa onnistuivat myöhemmin maineeseen nousseet Reijo Ruotsalainen ja Hannu Aravirta.


title: Oulun Kärppien historia

text: Kaudella Kärpät oli SM-liigan runkosarjassa seitsemäs ja Henry Saleva voitti pistepörssin 60:llä tehopisteellään. Kärppien Markku Kiimalainen oli SM-liigan paras maalintekijä 31 maalillaan. Hänet valittiin myös kauden parhaaksi tulokkaaksi, ja päävalmentaja Kari Mäkinen valittiin kauden parhaaksi valmentajaksi. Joukkueen kotipelejä oli katsomassa yhteensä 105 236 katsojaa, mikä oli eniten koko liigasta. Huonommin sen sijaan sujui kausi , jolloin Kärpät oli runkosarjan viimeinen, kymmenes, ja sarjapaikka säilyi vasta karsintojen jälkeen. Kärppien Kari Jalonen valittiin kuitenkin kauden tulokkaaksi.


title: Oulun Kärppien historia

text: Tampereen Tapparan entinen pelaaja, Ruotsissa MODO Hockeyssa kultaa voittanut Mikko Leinonen tuli Kärppiin kaudelle . Kärpät oli runkosarjan kolmas ja kohtasi välierissä runkosarjan toisen, HIFK Hockeyn. HIFK voitti avausottelun jatkoajalla maalein 4–3, mutta Kärpät tasoitti sarjan kotiottelussaan maalein 3–1. Tämän jälkeen kuitenkin HIFK voitti kahdesti, maalein 6–3 ja 2–4, ja pääsi loppuotteluun. Kärpät sen sijaan joutui pronssiotteluun, jossa vastassa oli Turun Palloseura. Kärpät voitti avausottelun maalein 2–12 ja varmisti pronssimitalin voittamalla toisen ottelun maalein 8–7. Voittomaalin teki Reijo Ruotsalainen vain kolme sekuntia ennen ottelun loppua. Se oli ensimmäinen kerta, kun Kärppien edustusjoukkue voitti mitalin pääsarjatasolla. Pekka Arbelius valittiin kauden tulokkaaksi.


title: Oulun Kärppien historia

text: Kärpät oli runkosarjan kolmas kaudella , ja tehokkain pelaaja Kärpistä oli Mikko Leinonen tehoin 16 + 36 = 52. Pudotuspelien ensimmäisellä kierroksella Kärpät kohtasi Tampereen Ilveksen, jonka Kärpät voitti otteluin 2–0 (5–1 ja 2–5). Seuraavaksi Kärpät pelasi TPS:aa vastaan. Ottelusarja ratkesi Kärppien voittoon vasta viidennen ottelun jatkoajalla, kun Juha Tuohimaa teki voittomaalin. Loppuottelussa vastassa oli Tappara. Tapparalla oli loppuottelusarjassa kotietu, ja Tappara voittikin ensimmäisen ottelun maalein 5–2. Toinen ottelu, joka pelattiin Oulussa, oli Kärppien maalein 6–1. Tappara voitti toistamiseen kotiottelunsa, nyt maalein 13–2. SM-liigan mestaruus olisi saattanut ratketa neljännessä ottelussa, joka pelattiin Oulussa. Muun muassa sanomalehti Helsingin Sanomat kirjoitti, ettei Kärpillä ole mahdollisuutta ja Tapparan mestaruus olisi selvä. Kärppien päävalmentaja Kari Mäkinen vei lehtijutun pukuhuoneeseen ja laittoi sen seinälle. Kärpät voitti ottelun 6–1, ja ratkaisu siirtyi viidenteen otteluun Tampereelle. Kärpät voitti viimeisen ottelun maalein 2–5 ja samalla historiansa ensimmäisen SM-liigan mestaruuden. Ottelun voittomaalin teki Kari Suoraniemi. Pudotuspelien pistepörssin voitti Kari Jalonen 21:llä tehopisteellään. Kauden päätteeksi Kärpistä lähtivät muun muassa Reijo Ruotsalainen, Mikko Leinonen, Kai Suikkanen ja Jalonen sekä Suoraniemi. Tapparan päävalmentaja Rauno Korpi syytti vuonna 2004 julkaistussa kirjassaan ”Yhteispeli työelämässä” omia peluutusvirheitään siitä, että Kärpät voitti mestaruuden.


title: Oulun Kärppien historia

text: Kärpät oli sijalla viisi, kun kauden runkosarja päättyi. Kärpät oli mukana 19. marraskuuta 1981 tekemässä SM-liigan historiaa, kun ottelussa Kiekkoreipasta vastaan Kärppien pelaaja sai viiden minuutin rangaistuksen. Kyseisen jäähyn aikana Kiekkoreipas teki neljä maalia, mikä on vieläkin ennätys SM-liigassa. Ennätystä on tosin sivuttu kahdesti. Kiekkoreipas voitti ottelun lopulta maalein 14–4. Puolivälierissä Kärpät kohtasi Porin Ässät, joka oli kuitenkin parempi voitoin 2–1.


title: Oulun Kärppien historia

text: Kärpät joutui taas liigakarsintaan kaudella , kun Kiekko-Reipas voitti uusintaottelun sijasta kahdeksan. Kärpät voitti kuitenkin seuraavaksi Joensuun Kiekko-Pojat otteluin 3–2 ja välttyi niukasti putoamiselta. Kauden päätteeksi päävalmentaja Mäkinen lähti, ja hänen tilalleen tuli Pentti Matikainen.


title: Oulun Kärppien historia

text: Matikaisen ensimmäisen kauden, , runkosarja päättyi kolmanteen tilaan. Kärpät otti 25 pistettä enemmän kuin viime kaudella, tosin otteluita pelattiin nyt yksi enemmän. Kärpissä pelasi viisi maajoukkuepelaajaa sekä NHL:stä palanneet Suikkanen, Suoraniemi ja Jalonen. Joukkueessa oli myös Robert ”Bob” Miller, jota pidetään yhtenä parhaista ulkomaalaisista SM-liigan pelaajista.


title: Oulun Kärppien historia

text: Puolivälierissä Kärpät voitti runkosarjan kuudennen voitoin 2–0, mutta Ässät oli parempi välierissä, nyt voitoin 3–2. Tosin viides ottelu ratkesi vasta jatkoajalla. Kärpät voitti lopulta pronssia, kun TPS hävisi Kärpille voitoin 2–1. Mitalipelien jälkeen Miller karkotettiin maasta, sillä hänelle oli lähetetty Yhdysvalloista kirjeessä kaksi kannabissavuketta, jotka olivat päätyneet poliiseille.


title: Oulun Kärppien historia

text: Kärpät oli runkosarjan toinen kaudella , ja välierissä vastaan asettui Ilves, joka oli lopulta parempi voitoin 1–3. Pronssiottelussa vastaan asettui Ässät, jonka Kärpät kukisti lopulta voitoin 2–1. Kaudella Kärpät oli runkosarjan neljäs, mutta yksi erikoinen tapahtuma nähtiin Oulussa alkukaudesta: päävalmentaja Matikainen kyllästyi tuomaritoimintaan, ja käski pelaajat pukukoppiin kahdeksan minuuttia ennen ottelun loppua. Kärpät sai lopulta 25 000 markan sakot ja Matikaiselle annettiin toimitsijakielto, joten loppukauden Kärppiä valmensi Hannu Aravirta.


title: Oulun Kärppien historia

text: Kärppien Kari Jalonen oli runkosarjan toiseksi tehokkain (19+35), ja välierissä Kärppiä vastaan tuli Tappara. Tappara voitti sarjan puhtaasti 3–0, mutta Kärpät voitti pronssia ennen TPS:ää voitoin 2–0.


title: Oulun Kärppien historia

text: Kärpät yllätti jääkiekkoasiantuntijat kaudella voittamalla SM-liigan runkosarjan. Jalonen voitti pistepörssin tekemällä "ikuisesti lyömättömän" ennätyksen: hän teki 44 ottelussa 29 maalia ja antoi 64 maaliin johtanutta syöttöä. 93 tehopistettä on edelleen SM-liigan yhden kauden piste-ennätys. Välierissä Kärpät voitti HIFK:n voitoin 3–1, mutta loppuottelussa Tappara oli parempi voitoin 1–4. Samaan aikaan Kärppien yleisömäärät alkoivat pudota, ja kevään jälkeen Pentti Matikainen jätti Kärpät ja siirtyi maajoukkueen valmentajaksi.


title: Oulun Kärppien historia

text: Kaudella Kärppiä valmensi tuttu Kari Mäkinen. Kärpät oli runkosarjan kuudes ja jäi pudotuspelien ulkopuolelle. Samaan aikaan seuran talous alkoi heikentyä: matkustaminen maksoi paljon, ja kun menestystä ei tullut, jäivät katsojamäärät pieniksi. Huono talous vaikeutti pelaajien hankintaa, joten kaudella Kärpät jäi SM-liigassa 11:nneksi, tosin vain pisteen päähän sijoituksesta, jolla karsinnat olisi vältetty. Alkukaudella Kärppiä valmensi Esko Nokelainen, mutta koska kausi sujui heikosti, hänen tilalleen tulivat Jaakko Palsola ja Ari Hellgren. Karsinnoissa I-divisioonan toinen, Helsingin Jokerit pudotti Kärpät I-divisioonaan. Jokereiden Teemu Selänne teki viidessä ottelussa seitsemän maalia.


title: Oulun Kärppien historia

text: Kun Kärpät putosi I-divisioonaan, tavoite oli nousta nopeasti takaisin liigaan. Tätä varten luotiin muun muassa iskulause ”paha palaa takaisin”, joka tosin muuttui myöhemmin asuun ”paha palata takaisin”. Liigaan nousu vaikeutui, kun divisioonaan putosi toinen perinteikäs liigaseura, Porin Ässät. Ässät voitti divisioonan, ja Kärppien edelle sarjataulukossa nousi myös Lahden Kiekko-Reipas. Kärpät teki kaudella 500 000 markkaa tappiota.


title: Oulun Kärppien historia

text:
Kärpät tuli toiseksi kaudella 1990–1991 JoKP:n jälkeen, mutta Rauman Lukko piti Kärpät yhä divisioonassa voitoin 3–1. Seuraavalla kaudella 1991–1992 Kärpät oli jälleen toinen, tällä kertaa Kiekko-Espoon jälkeen, ja karsinnassa vastaan tuli Tampereen Tappara. Kärppien suurin tähti oli tšekkiläinen Vladimír Kameš, jonka kanssa Tapparan puolustajilla oli hankaluuksia.19.3.1992
Tappara–Kärpät 7–3 (1–3, 2–0, 4–0.Tapparan puolustaja Jari Grönstrand keihästi Kamešin toisessa erässä, minkä jälkeen Kameš ei enää pystynyt pelaamaan 1.ottelussa.. 22.3.1992
Kärpät–Tappara 8–4 (1–1, 3–2, 4–1).26.3.1992
Tappara–Kärpät 12–3 (7–1, 2–0, 3–2)ja 29.3.1992
Kärpät–Tappara 0–5 (0–1, 0–2, 0–2), joten Tappara säilytti lopulta liigapaikkansa voitoin 3–1. Kauden päätteeksi Kärppien Iiro Itämies valittiin vuoden tulokkaaksi.


title: Oulun Kärppien historia

text: Kausina 1992–1993 sekä 1993–1994 pelattiin I-divisioonaa nimellä Finlandia-liiga. Kärpät ei selvinnyt edes karsintoihin kaudella 1992–1993, vaan oli runkosarjan neljäs. Lisäksi Matti Veivo loukkaantui pahasti ottelussa Kalajoen Junkkareita vastaan. Veivo taklattiin pää edellä laitaan, ja hän sai pysyvän selkäydinvamman.


title: Oulun Kärppien historia

text: Kärpät alkoi ottaa riskejä kaudella 1993–1994 ja tarjota suuria pelaajapalkkioita. Joukkueeseen saapuikin sekä entisiä että tulevia tähtiä, kuten Kari Jalonen, Harri Aho, Pekka Arbelius, Ilkka Sinisalo ja Reijo Ruotsalainen. Lisäksi omista junioreista nostettiin mukaan Jouni Loponen, Hannes Hyvönen ja Petri Pakaslahti. Raksilan jäähalli oli ääriään myöten täynnä, kun numerolla 10 pelannut Reijo Ruotsalainen palasi Oulun Kärppiin. Ruotsalainen pelasi kuitenkin vain neljä ottelua, joissa hän teki yhden maalin ja viisi maaliin johtanutta syöttöä. Kärppien alkukausi oli loistava, ja menestys jätti varjoonsa sen, että talous oli entistä heikommassa tilassa. Pelaajapalkkiot jäivät osittain maksamatta, ja tähtipelaajat lähtivät seurasta ennen siirtorajan umpeutumista. Jalonen lähti Lukkoon ja voitti kauden päätteeksi SM-liigassa pronssia, ja Sinisalo siirtyi Ilvekseen. Tunnetuin Kärppiin jäänyt pelaaja oli Pekka Arbelius.


title: Oulun Kärppien historia

text: Kärpät ei lopulta selvinnyt edes liigakarsintaan vaan jäi runkosarjassa viidenneksi. I-divisioonan ”Fair Play” -pelaajaksi valittiin Marko Lapinkoski. Kärppien talous oli jo niin huonossa kunnossa, että seura jätti oikeudelle hakemuksen velkasaneerauksesta. Velkojat eivät kuitenkaan enää hyväksyneet sitä, joten Kärpät Hockey Team haki itsensä konkurssiin, josta käytettiin nimeä ”kuuden miljoonan markan konkurssi”. Jääkiekkoliiton sääntöjen mukaan joukkue saattoi saada pelioikeuden takaisin vasta siirryttyään ensin alemmalle sarjatasolle, joten Kärpät pelasi kaudella 1994–1995 II-divisioonassa.


title: Oulun Kärppien historia

text: Kärpät alkoi pyrkiä suunnitelmallisesti takaisin SM-liigaan Finnveran liiketoimintajohtajan Seppo Arposen johdolla vuonna 1995, jolloin Oulun talousalueella alkoi myös voimakas talouskasvu. Kärppien johtokunta uudistettiin ja kausi 1994–1995 vietiin läpi 800 000 markan budjetilla. Pelaajasopimukset aiheuttivat ongelmia, koska oli epäselvää, olivatko ne Arsenal-pankin panttina vai kuuluivatko ne konkurssipesälle. Lopulta päädyttiin siihen, että Kärpät osti pelaajat konkurssipesältä. Johtokunnan jäsenet joutuivat aluksi ottamaan lainaa omin vakuuksin, sillä laman jälkeen pankki ei myöntänyt lainoja pelaajaoikeuksia vastaan. Eräs merkittävä ongelma oli pienet pääsylipputulot: hallissa saattoi olla 2 000 katsojaa, joista vain tuhat oli maksanut. Kärpät päätti luopua vapaakorteista. Kaudella 1994–1995 Kärpissä pelasi melkein pelkästään omia nuoria. Kärppien aluekehitysjärjestelmä keräsi lupaavia junioreita Pohjois-Pohjanmaan lisäksi Keski-Pohjanmaalta, Kainuusta ja jopa Lapista. Pelaajasopimuksista huolehtinut johtokunnan jäsen Heikki Airio kuvasi tilannetta näin:


title: Oulun Kärppien historia

text: Kärpät voitti II-divisioonan pohjoislohkon ylivoimaisesti ja oli noususarjan neljäs. Vielä edellisellä kaudella se ei olisi riittänyt sarjanousuun, mutta Fazer-liigaa (I-divisioonaa) laajennettiin neljällä joukkueella, jolloin myös Kärpät pääsi siihen. Kärppien parhaat pistemiehet olivat Markku Holappa ja Miikka Rousu. Valmentajana toimi Reino Ruotsalainen.


title: Oulun Kärppien historia

text: Kärpät oli Fazer-liigan kahdeksas kaudella 1995–1996. Runkosarjan paras pistemies oli Juha Joenväärä, ja myöhemmin tunnetuiksi tulivat esimerkiksi Esa Pirnes ja Ilkka Mikkola. Vuoden tulokkaaksi valittiin Kärppien Janne Salpa. Kärppien talous alkoi kohentua, ja seuraavalla kaudella Kärpät jo voitti runkosarjan ja sijoittui ylemmässä jatkosarjassa toiseksi. Ennen pudotuspelejä Kärppien päävalmentajaksi tuli Hannu Jalosen tilalle Kari Heikkilä. Kärpät aloitti pudotuspelit voittamalla Forssan Palloseuran 3–0 ja eteni kaksivaiheiseen liigakarsintaan. Ensimmäisessä vaiheessa Kärpät voitti Kiekko-Karhut 3–0, mutta toisessa Kalevan Pallo voitti Kärpät 3–0.


title: Oulun Kärppien historia

text: Kärppien päävalmentajaksi tuli kaudella 1997–1998 nuori Risto Dufva, kun Heikkilä lähti SM-liigaan valmentamaan Hämeenlinnan Pallokerhoa. Kärpät voitti runkosarjan seitsemän pisteen erolla ennen Kokkolan Hermestä. Pudotuspelien ensimmäisellä kierroksella Kärpät kohtasi jyväskyläläisen Diskoksen. Erikoista oli, että kumpikin joukkue vaihtoi valmentajaansa pudotuspelien aikana: ensinnäkin Diskoksen Tuomas Räty siirtyi Kärppien junioreiden valmennuspäälliköksi, ja Diskoksen päävalmentajaksi tuli Pertti Rastela. Kärppien Risto Dufva taas joutui jättämään valmentajan tehtävät kolmen pelin jälkeen, kun Diskos johti sarjaa 2–1, ja Kari Heikkilä tuli jälleen päävalmentajaksi. Kärpät voitti kaksi seuraavaa ottelua ja eteni liigakarsintaan, jonka ensimmäisestä kierroksesta joukkue selvisi niukasti voittamalla Hermeksen otteluin 3–2. Kärpät ei kuitenkaan vieläkään päässyt liigaan, vaan hävisi jälleen KalPalle, nyt otteluin 3–1. I-divisioonan tehopelaaja oli Reijo Ruotsalainen.


title: Oulun Kärppien historia

text: Kaudella 1998–1999 Kärppien valmentajaksi tuli Juhani Tamminen. Oulussa alettiin todella rakentaa liigajoukkuetta, ja Tamminen onnistui saamaan Ouluun puolustajat Karri Kiven ja Kristian Taubertin. Joukkueeseen palasivat Miikka Rousu, Harri Aho ja Juha Joenväärä. Maalivahdiksi hankittiin ruotsalainen Peter Åslin, ja toinen merkittävä ulkomaalaishankinta oli kanadalainen Martin Bergeron. Kärpät voitti divisioonan runkosarjan ylivoimaisesti. Tammisen mukaan ainoastaan maalivahtipeli oli alittanut riman, ja Åslin erosi joukkueesta. Pudotuspelit kuitenkin epäonnistuivat pahasti, sillä Turun Toverit pudotti Kärpät otteluvoitoin 2–3 jo ensimmäisellä kierroksella eikä joukkue siis selvinnyt edes liigakarsintaan. I-divisioonan paras pistemies ja maalintekijä oli Kärppien Martin Bergeron, ja Karri Kivi valittiin kauden tehopelaajaksi.


title: Oulun Kärppien historia

text: Maalivahtikysymys saatiin ratkaistuksi kaudeksi 1999–2000, kun Ilveksestä saatiin joukkueeseen Markus Korhonen. Avainpelaajista lähti vain Esa Pirnes, joka siirtyi Espoo Bluesiin. Samalla Kärpät hankki Ari Hillin maalivahtivalmentajakseen. Vahvin joukkueeseen palannut pelaaja oli puolustaja Mikko Haapakoski, ja uusia hyökkääjiä olivat Niklas Hagman, Kimmo Salminen ja latvialainen Vjačeslavs Fanduļs.


title: Oulun Kärppien historia

text: Kärpät, etenkin Juha Junno ja Tamminen, yrittivät saada SM-liigan kolmentoista joukkueen suuruiseksi, mutta neuvottelut eivät tuoneet tulosta, vaan paikka piti hankkia urheilullisin näytöin. Kärpät sai neuvottelupöydässä kuitenkin yhden suuren voiton: aikaisemmin divisioonan voittajan oli pelattava pudotuspelit ennen pääsyä liigakarsintoihin, mutta nyt voittajalle taattiin suora pääsy neljän liigakarsijan joukkoon. Kärpät voitti jälleen runkosarjan. Liigakarsinnan ensimmäinen vaihe käynnistyi Vaasan Sportia vastaan, jonka Kärpät kaatoi voitoin 4–2, 1–4 ja 5–2. Ratkaisevaan liigakarsintaotteluun vastaan saapui odotetusti liigan jumboksi jäänyt lahtelainen Pelicans. Ensimmäisen ottelun Kärpät voitti puolustaja Jaako Niskavaaran maalilla 4–5, mutta toisen ottelun Pelicans taas voitti 1–5. Kärpät voitti Lahdessa pelatun kolmannen osaottelun jatkoajalla 0–1. Seuraavassa ottelussa Kärpät voitti Pelicansin kotonaan 4–1 ja pääsi lopulta SM-liigaan. Kärpät oli ollut poissa korkeimmalta sarjatasolta 11 vuotta. Kauden paras pistemies ja maalintekijä oli jälleen Martin Bergeron. Kauden tehopelaaja oli Harri Aho, ja Juhani Tamminen valittiin vuoden valmentajaksi. I-divisioonassa pelattujen kausien aikana Kärpät sai yhteensä yksitoista palkintoa.


title: Oulun Kärppien historia

text: 2000-luvun alku oli Kärpille sekä urheilullisesti että taloudellisesti menestyksellistä aikaa.


title: Oulun Kärppien historia

text: Ensimmäisellä SM-liigakaudellaan Kärpät pelasi paikoin erittäin hyvää jääkiekkoa ja haastoi jopa perinteisiä suurseuroja. Esimerkiksi ensimmäisessä SM-liigaottelussaan 2000-luvulla Kärpät kukisti hallitsevan mestarin Turun Palloseuran. Joukkueen liigaan nostaneen päävalmentaja Juhani Tammisen korvasi tammikuussa 2001 Kari Heikkilä, joka alkoi määrätietoisesti rakentaa joukkueesta kestomenestyjää. Kärpät päätyi kaudella runkosarjassa kahdeksanneksi ja sai pudotuspeleissä vastaansa runkosarjan voittajan Jokerit. Liiganousija Kärpät voitti sarjan otteluvoitoin 2–3. Välierissä tuleva mestari Turun Palloseura oli parempi voitoin 3–0. Kärpät hävisi pronssiottelun Tampereen Ilvekselle maalein 2–0. Runkosarjassa Kärppien paras pistemies oli yhdysvaltalainen Brett Lievers, kuten myös pudotuspeleissä. Runkosarjassa maalivahteina olivat Markus Korhonen, joka pelasi suurimman osan otteluista, sekä tulokaskauttaan pelannut Antti Kangas. Korhonen myös aloitti jokaisen pudotuspelin maalissa.


title: Oulun Kärppien historia

text: Kärpät oli runkosarjassa kuudes kaudella , mutta pudotuspelien ensimmäisellä kierroksella tuleva mestari Helsingin Jokerit pudotti Kärpät otteluvoitoin 3–1. Runkosarjan paras pistemies oli keskushyökkääjä Lasse Pirjetä, ja maalivahteina toimivat yhdysvaltalainen Tim Thomas (32 ottelua) sekä Markus Korhonen (24 ottelua). Myös Antti Kangas pelasi, tosin vain kahdessa ottelussa. Neljässä pelatussa pudotuspeliottelussa Lasse Pirjetä oli tehokkain ja maalissa pelasi pääasiassa Tim Thomas.


title: Oulun Kärppien historia

text: Kärpät oli kaudella runkosarjassa kolmas, edellään vain Jokerit ja HPK. Brett Lievers voitti joukkueen sisäisen pistepörssin ja tšekkiläiset Petr Tenkrát ja Petr Ton olivat seuraavina, joten Kärppien kolme tehokkainta pelaajaa olivat ulkomaalaisia. Joukkueeseen oli kuitenkin nostettu pelaavaan kokoonpanoon joukko nuoria lupauksia, muun muassa Jussi Jokinen ja Juha-Pekka Haataja. Lisäksi joukkueen kovan ytimen muodostivat omat kasvatit kuten Jari Viuhkola ja Mikko Lehtonen. Niklas Bäckström pelasi maalivahtina 36 ottelua, Markus Korhonen 21 ja Pekka Rinne yhden. Pudotuspeleissä Kärpät voitti ensin JYP:n voitoin 4–3 ja sitten Jokerit 2–3. Loppuottelusarjassa Tappara oli kuitenkin parempi voitoin 3–0. Oulussa loppuotteluita oli katsomassa yhteensä 14 000 katsojaa, 7 000 katsojaa ottelua kohden. Pudotuspeleissä tehokkain oli Jari Viuhkola, ja kaikki ottelut maalissa pelasi Niklas Bäckström.


title: Oulun Kärppien historia

text:
Kaudella Kärpät oli runkosarjassa toinen TPS:n jälkeen ja liigan paras vierasjoukkue. Kärppien paras ja koko liigan viidenneksi paras pistemies runkosarjassa oli Jari Viuhkola. Maalivahtina oli pääasiassa Niklas Bäckström. Pudotuspeleissä Kärpät voitti ensin Jokerit voitoin 4–2 ja sitten HIFK:n voitoin 3–2. Loppuottelussa Kärpät kohtasi runkosarjan voittaneen TPS:n ja voitti 2000-luvun ensimmäisen mestaruutensa otteluvoitoin 1–3. Pudotuspeleissä tehokkain oli Petr Tenkrát, ja maalivahteina olivat runkosarjan tapaan Niklas Bäckström sekä Pekka Rinne, joista Bäckström pelasi pääasiassa maalissa.
Kaudella Kärppien valmentajaksi nousi joukkueen entinen huippupelaaja Kari Jalonen. Joukkueen ilme muuttui entistä hyökkäysvoittoisemmaksi ja Kärppien otteet liigassa olivat seuraavina vuosina paikoin jopa dominoivia. Kausi 2003–2004 oli erityinen sen vuoksi, että NHL:n työsulun vuoksi SM-liigaan saatiin runsaasti maailmanluokan tähtiä. Kärpät ei kuitenkaan kelpuuttanut joukkueeseen uusina vahvistuksina kuin veteraanipuolustaja Janne Niinimaan. Tämä johtui siitä, että seuranjohdossa uskottiin työsulun olevan väliaikainen. NHL-apujen puutteesta huolimatta Kärpät voitti runkosarjan ensimmäistä kertaa sitten 80-luvun ja oli paras vierasjoukkue sekä toiseksi paras kotijoukkue Jokereiden jälkeen. Puolivälierissä Kärpät oli Tapparaa parempi voitoin 4–1. Ratkaisevassa viidennessä ottelussa Petr Tenkrát teki kypärätempun. Välierissä vastaan tuli Rauman Lukko, jonka Kärpät voitti suoraan kolmessa ottelussa. Molemmissa Kärppien kotiotteluissa halli oli täynnä. Loppuottelussa vastaan tuli nimivahva Jokerit, jonka Kärpät kuitenkin kukisti voitoin 3–1. Pudotuspelien paras pistemies oli Jari Viuhkola tehoillaan 5 + 10.


title: Oulun Kärppien historia

text: Kärpät voitti runkosarjan myös kaudella ja oli nyt paras joukkue sekä vieras- että kotiotteluissa. Joukkue aloitti pudotuspelit 4–2 voitolla Espoo Bluesista. Joukkue koki kuitenkin pahan iskun, kun maalivahti Niklas Bäckström loukkaantui toisessa ottelussa, kun Bluesin Erkki Rajamäki törmäsi häneen. Kärppien päävalmentaja Kari Jalonen piti tekoa harkittuna. Bäckströmin tilalla pelasi koko pudotuspelien ajan Mika Pietilä. Osin tästä syystä suursuosikkina pidetty Kärpät hävisi välierissä yllättäen Porin Ässille voitoin 1–3. Pronssiottelussa Kärpät voitti kuitenkin HIFK:n maalein 6–2. Puolustaja Lasse Kukkonen oli pudotuspelien toiseksi tehokkain pelaaja 12:lla (5 + 7) tehopisteellään.


title: Oulun Kärppien historia

text: Kaudella Kärpät oli suorastaan suvereeni. Se voitti runkosarjan reilulla piste-erolla ja oli toiseksi paras sekä vieras- että kotijoukkueena. Kärpät teki liigassa eniten maaleja ja päästi niitä vähiten. Ennen kaikkea näytöstä olivat kuitenkin pudotuspelit, joista Kärpät voitti historiallisesti jokaisen. Puolivälierissä Lahden Pelicans kaatui 4–0, välierissä Espoon Blues 3–0 ja finaalissa Helsingin Jokerit 3–0. Tšekkiläinen Michal Broš voitti pudotuspelien pistepörssin tehoillaan 6 + 6, ja Jari Viuhkola oli kolmas kymmenellä tehopisteellään. Finaalilähetyksessä asiantuntijana ollut Juhani Tamminen nimitti Kärpät "2000-luvun dynastiaksi".


title: Oulun Kärppien historia

text: Kärpät voitti kaudella 2007–2008 runkosarjan jo neljännen kerran peräkkäin, 121 pisteellä, ja oli liigan paras kotijoukkue. Puolivälierissä vastaan asettui Ilves, jonka Kärpät voitti otteluin 4–2. Viidennessä ottelussa, jonka Kärpät voitti maalein 6–3, Janne Pesonen teki kypärätempun ja sai yhteensä viisi tehopistettä. Välierissä vastaan tuli Tappara, jonka Kärpät voitti suoraan neljässä ottelussa voitoin 4–0. Loppuottelussa vastassa oli Espoo Blues, jonka Kärpät voitti otteluin 4–1 ja sai samalla historiansa viidennen Suomen mestaruutensa. Pesonen voitti SM-liigan runkosarjan pistepörssin yhden pisteen erolla ennen Jokereiden Ville Leinoa, ja Hannes Hyvönen oli pistepörssin kolmas. Hyvönen voitti puolestaan pudotuspelien pistepörssin kahden pisteen erolla, ja Leino oli jälleen toisena.


title: Oulun Kärppien historia

text: Kauteen 2008–2009 Kärpät lähti kovia muutoksia kokeneella joukkueella: lähes koko joukkueen kärki oli vaihtunut (mm. Pesonen ja Hyvönen siirtyivät muualle) ja valmentajaksi astui Matti Alatalo. Joukkueen toimitusjohtaja Juha Junno siirtyi kokonaan taloudelliselle puolelle ja joukkueen pelaajahankinnoista vastaavaksi urheilutoimenjohtajaksi nostettiin maalivahtivalmentaja Ari Hilli. Kärpät oli runkosarjassa vasta viides, mikä oli huonoin sijoitus sitten kauden 2001–2002, ja pisteitäkin kertyi vähiten neljään vuoteen. Puolivälierissä Kärpät voitti Jokerit voitoin 4–1 ja välierissä Espoo Bluesin 4–2, mutta loppuottelussa joukkue hävisi Jyväskylän JYP:lle voitoin 4–0. Mestaruus oli JYP:n ensimmäinen.


title: Oulun Kärppien historia

text: Kaudella Kärpät menestyi runkosarjassa edellistäkin kautta heikommin ja sijoittui yhdeksänneksi. Kärppien runkosarjan sijoitus on ollut sitä huonompi viimeksi kaudella , jonka päätteeksi Kärpät putosi liigasta. Joukkue oli menettänyt vielä edelliskauteenkin verrattuna nimekkäitä ja tehokkaita pelaajia (Jonas Andersson, Toni Koivisto, Juhamatti Aaltonen), eikä kyennyt paikkaamaan niitä Pavel Rosan kaltaisilla suurhankinnoilla. Lisäksi osa pelaajahankinnoista osoittautui vääriksi: esimerkiksi tehomiehiksi hankitut Pekka Saarenheimo ja Kimmo Koskenkorva kärsivät koko kauden tehottomuudesta.


title: Oulun Kärppien historia

text: Ailahtelevien esitysten jälkeen seurajohto erotti Matti Alatalon ja päävalmentajaksi nimitettiin pitkäaikainen apuvalmentaja Mikko Haapakoski. Haapakosken astuminen päävalmentajaksi piristikin joukkueen esityksiä jonkin verran. Osittain asiaan vaikutti myös maalivahti Tuomas Tarkin palaaminen huipputasolleen. Kärpät kohtasi ensimmäisellä kierroksella Espoo Bluesin, jonka se pudotti otteluvoitoin 1–2. Puolivälierissä Kärpät lähti altavastaajana runkosarjan voittajaa JYP:iä vastaan, mutta onnistui nousemaan vielä 0–3 otteluvoitoista tasoihin ja viemään ratkaisun aina seitsemänteen peliin saakka. Siinä Kärpät hävisi kuitenkin 2–0 ja voitoin 3–4 jäi siis mitalitta. Sitä ennen Kärpät oli voittanut mitalin ennätyksellisesti seitsemänä kautena peräkkäin.


title: Oulun Kärppien historia

text: Keväällä 2010 Kärpät sai kuitenkin myös ilon aihetta, kun joukkueen A-nuorten joukkue voitti kultaa A-nuorten SM-liigassa. Joukkueen nuoria lupauksia olivat muun muassa tulevien kausien liigapelaajat Joonas Donskoi, Julius Junttila, Joonas Komulainen, Miikka Salomäki ja Tomi Karhunen.


title: Oulun Kärppien historia

text: Kauteen 2010–2011 Kärpät lähti selkeänä tavoitteenaan päästä takaisin mitalikantaan. Ari Hilli oli siirtynyt jo syksyllä 2009 kokonaan maalivahtivalmentajaksi, ja urheilutoimenjohtajaksi palkattiin ex-puolustaja Harri Aho. Joukkueeseen hankittiin nimekkäitä pelaajia, kuten Kamil Kreps, Marko Luomala ja Vladimir Sicak, minkä lisäksi myös Pavel Rosa jatkoi joukkueessa. Tämän lisäksi joukkueeseen liittyi vielä ennen joulua tuttu tsekkivahvistus Petr Tenkrat sekä keväällä hyökkääjä Ivan Huml ja puolustaja Jan Snopek. Vaikka joukkue olikin nimekäs, se pelasi alkukauden kehnosti ja kamppaili sarjan sijoituksista 8–12. Tähän olivat syynä joukkueen huono kemia, sekä lukuisien suurten hankintojen (etupäässä Kamil Krepsin) alisuorittaminen. Muun muassa Luomala saikin lopulta lähteä joukkueesta, samoin try outin kautta vuoden sopimuksen saanut Jonathan Hedström. Myös maalivahtiongelma oli ilmeinen: ykkösmaalivahdiksi kaavailtu Petri Koivisto ei onnistunut, ja lopulta maalivahdiksi hankittiin SaiPa-vahti Ville Hostikka. Kauden päätteeksi koko joukkueen kärki oli käytännössä vaihtunut.


title: Oulun Kärppien historia

text: Syksyn mittaan Mikko Haapakoski sai seurajohdolta lähtöpassit toisena valmentajana vuoden sisään ja paikalle palkattiin Kärpissä valmentajauransa aloittanut Hannu Aravirta. Joulun jälkeen, alun yskähtelystä huolimatta Aravirta saikin Kärppien peliin uutta ryhtiä ja runkosarjan loppupuolella Kärpät olikin yksi liigan kovakuntoisimmista joukkueista. Runkosarjasijoitus oli kuitenkin vasta kahdeksas, jonka myötä Kärpät joutui karsimaan playoff-paikasta viimevuotiseen tapaan Espoon Bluesin kanssa. Kausi päättyi katastrofiin, kun Blues voitti viimeisen ja ratkaisevan ottelun Raksilassa jatkoaikamaalissa 1–2 ja eteni jatkoon pudottaen Kärpät ensimmäistä kertaa 2000-luvulla kokonaan ulos pudotuspeleistä.


title: Oulun Kärppien historia

text: Hannu Aravirran aikakaudella Kärpät ei saavuttanut mainittavaa menestystä, vaikka joukkue oli jokaisella kaudella SM-liigan kalleimpia joukkueita. Kauden 2010–2011 pettymyksen jälkeen ulkomaalaispelaajien määrää kuitenkin karsittiin rajusti ja nuorien pelaajien sisäänajo aloitettiin. Vuosina 2011–2013 Kärpistä nousi pelaavaan kokoonpanoon täysi ketjullinen 90-luvulla syntyneitä pelaajia, etupäässä Joonas Donskoi, Miikka Salomäki ja Ville Pokka.


title: Oulun Kärppien historia

text: Kaudella 2011–2012 Kärpät vahvistui kovalla paluumuuttajalla, kun edelliskaudella pudotuspelien maalipörssin voittanut Juha-Pekka Haataja palasi kasvattajaseuraansa. Edelliskauden ulkomaalaisista Ouluun jäivät ainoastaan Ivan Huml ja Jan Snopek. Haataja ja Huml muodostivatkin seuraavien kausien aikana SM-liigan tehokkaimman tutkaparin. Uutena joukkueeseen liittyi ruotsalaispuolustaja Oscar Eklund. Kärpät pelasi kauden aikana pääosin positiivisella ilmeellä ja sijoitus pysyi pitkään liigan keskikastissa, mutta lopulta oli jälleen tyytyminen seitsemänteen tilaan suoran pudotuspeliviivan ulkopuolella. Yksi syy tähän oli selkeän ykkössentterin puuttuminen Jari Viuhkolan loukkaannuttua tammikuun alussa. Hänen tilalleen hankittiin siirtorajan kynnyksellä slovakkiveteraani Josef Stümpel. Myös maalivahtiosasto koki muutoksia, kun ruotsalaisvahti Johan Backlund saapui korvaamaan pääosin hyvin pelannutta Ville Hostikkaa.


title: Oulun Kärppien historia

text: Pudotuspeleissä Kärpät kukisti TPS:n suoraan 2–0 villikorttikierroksella ja sai näin vastaansa Lahden Pelicansin. Kärpät johti sarjaa parhaimmillaan 3–1 ja oli jo varmistaa välieräpaikkansa kuudennessa ottelussa, jossa Kärpät johti vastustajaansa kotonaan 2–0 toisen erän jälkeen. Kolmannessa erässä Johan Backlund kuitenkin romahti totaalisesti päästäen kolme helppoa maalia lyhyen ajan sisään. Kärpät taisteli pelin vielä tasoihin, mutta joutui nöyrtymään Justin Hodgmanin jatkoaikamaalin jälkeen. Lahdessa pelatussa seitsemännessä ottelussa Kärppien kausi päättyi lukemin 3–2.


title: Oulun Kärppien historia

text: Kautta 2012–2013 leimasi NHL:n työsulku. Kärpät lähti kauteen lähes samalla joukkueella kuin edelliseen, sillä erotuksella että Kimmo Koskenkorvan korvasi entinen Blues-kapteeni Toni Kähkönen ja Josef Stümppelin tilalle hankittiin johtavaksi sentteriksi TPS:stä Tomas Plihal. Myös Johan Backlund sai jatkaa joukkueessa Ville Hostikan vaihtaessa maisemaa. Heti alkusyksystä joukkue sai huonoja uutisia Jari Viuhkolan, Tomas Plihalin ja Oscar Eklundin loukkaantumisten myötä. Pelastajaksi saapui NHL-seura Carolina Hurricanesin Jussi Jokinen, joka otti kantaaksen ykkössentterin viitan. Jokisen paluu tapahtuikin puhtaalla 6–0 voitolla tulevasta Suomen mestarista Porin Ässistä. Jokisen lisäksi joukkueeseen saapuivat NHL:n puolelta San Jose Sharks -pakki Jason Demers ja Ottawa Senatorsin tähtisentteri Kyle Turris. NHL-miesten johdolla joukkue pelasikin erittäin hyvin ollen välillä jopa liigan kärjessä.


title: Oulun Kärppien historia

text: Ennen joulua alkoi kuitenkin joukkueen pelillinen alamäki. Kärpät pelasi ajoittain hyvin, mutta pisteputket ja perättäiset voitot jäivät ottamatta. NHL:n työsulun päätyttyä joukkue menetti kolme kärkipelaajaansa, eivätkä kuntoutuneet Jari Viuhkola tai Tomas Plihal kyenneet täyttämään ykkössentterin vaativaa tonttia. Tästä huolimatta Kärppien kevään ainoa pelaajahankinta oli puolustaja Josef Boumedienne. Ailahtelevat esitykset eskaloituivat lopulta aivan runkosarjan lopulla kuuden ottelun tappioputkeen, joka pudotti joukkueen suoran playoff-viivan alapuolelle. Kärppien runkosarjan viimeinen kolmen pisteen voitto tuli 16.2. sarjajumbo Ilvestä vastaan lähes kuukausi ennen sarjan päättymistä. Katastrofaalinen loppukausi sai sinettinsä joukkueen pudottua villi kortti-kierroksella Rauman Lukolle otteluvoitoin 1–2. Ensimmäisessä osaottelussa Johan Backlund suli jälleen totaalisesti, kun Lukko pommitti ruotsalaisvahdin penkille tehden kolme maalia ensimmäisen erän aikana. Ratkaiseva kolmas ottelu venyi Oulussa jatkoajalle, jossa Toni Kähkönen pääsi kokeilemaan jopa rankkaria, mutta lopulta voiton ratkaisi Lukolle Otto Honkaheimo.


title: Oulun Kärppien historia

text: Maaliskuun 2013 lopussa Kärppien päävalmentajaksi nimettiin kahden vuoden sopimuksella Lauri Marjamäki. Marjamäki toimi Espoo Bluesin päävalmentajana vuoden 2013 alkuun saakka, jolloin hänet erotettiin tehtävistään. Samassa tiedotustilaisuudessa julkistettiin Ari Hillin paluu maalivahtivalmentajaksi ja Mikko Mannerin palkkaaminen apuvalmentajaksi. Samana päivänä kerrotiin myös urheilullisten puolien uudelleenlinjauksista. Pelaajahankinnoista vastaa keväästä 2013 eteenpäin toimitusjohtaja Juha Junno, ja urheilutoimenjohtaja Harri Aho jatkaa muun muassa pelaaja- ja valmentajakartoitusta.


title: Oulun Kärppien historia

text: Kauteen 2013–2014 joukkue koki merkittäviä positiivisia muutoksia edelliskausiin verrattuna. Pitkäaikainen kärppäkapteeni Ilkka Mikkola vaihtoi seuraa ja tilalle saapui pitkällä sopimuksella Lasse Kukkonen, jonka vanavedessä seurasi Mika Pyörälä. Floppisentteri Tomas Plihalin tilalle hankittiin kanadalainen Ben Maxwell ja ruotsalaisvahti Johan Backlundin korvasi Jussi Rynnäs. Juha-Pekka Haatajan lähtö KHL:ään yritettiin aluksi paikata tšekkilaituri David Květoňilla, mutta Květoň osoittautui nopeasti flopiksi ja lähti joukkueesta ennen lokakuuta. Tilalle Kärpät sai todellisen supervahvistuksen Juhamatti Aaltosen jäätyä ilman NHL- ja KHL-sopimuksia ja palattua näin kasvattajaseuransa paitaan. Myös vuoden 2004 mestaruuden ratkaissut Ari Vallin palasi Kärppiin.


title: Oulun Kärppien historia

text: Kärppien alkukausi oli alun yskähtelyjen jälkeen murhaavaa ylivoimaa. Kärpät rikkoi SM-liigan ennätyksen ottamalla 17 perättäistä voittoa ja häviämällä syyskauden 32 pelistä vain neljä varsinaisella peliajalla. Menestyksen tärkeimmäksi tekijäksi nousivat uhrautuva puolustus (vähiten päästettyjä maaleja), leveä hyökkäyskalusto (eniten tehtyjä maaleja) ja kaikkia maalivahtitilastoja dominoiva Jussi Rynnäs.


title: Oulun Kärppien historia

text: Finaalisarja Tapparaa vastaan oli äärimmäisen tiukka. Sarja venyi täyteen seitsemään otteluun, ja kaikki ottelut päättyivät yhden maalin erolla. Neljäs ja seitsemäs ottelu ratkesivat vasta jatkoerässä. Juhamatti Aaltonen teki finaalisarjan seitsemännen ottelun ratkaisseen jatkoerämaalin 68. peliminuutilla. Kyseessä oli ensimmäinen kerta SM-sarjan historiassa, kun mestaruus ratkaistiin vasta seitsemännessä loppuottelussa.


title: Oulun Kärppien historia

text: Kaudella 2014–2015 Kärpät selvisi finaalipeleihin Tapparaa vastaan. Maalinteossa kunnostautui erityisesti niin sanottu JJJ-ketju (Joonas Donskoi, Julius Junttila, Joonas Kemppainen). Kärpät voitti lopulta finaaleissa Tapparan otteluvoitoin 4–3, kuten edelliselläkin kaudella. 17-vuotias Sebastian Aho ratkaisi joukkueelleen suomenmestaruuden tekemällä Kärppien 2–1-voittomaalin toisessa jatkoerässä ajassa 81.00.


title: Oulun Kärppien historia

text: Kauteen 2015–2016 Kärpät lähti hallitsevana mestarina. Joukkueeseen liittyi uusia pelaajia kuten maalivahti Sami Aittokallio ja Ässistä tullut Mika Niemi. Kärpät pelasi tasaisen runkosarjan ja oli sarjataulukon kärkikolmikossa koko kauden. Helmikuussa 2016 joukkue sai nimekkään vahvistuksen kun Joni Pitkänen palasi Kärppiin pelattuaan useamman kauden NHL:ssä. Runkosarjassa Kärppien paras pistemies oli 18-vuotias Sebastian Aho, joka teki tehot 20+25=45. Kärpät oli runkosarjassa lopulta toinen 119 pisteellä. Puolivälierissä Kärpät pelasi Turun Palloseuraa vastaan. Kärpät hävisi ensimmäisen ottelun lukemin 1–2, mutta seuraavan pelin Kärpät voitti selvästi 6–1. Sarja eteni kuudenteen otteluun, jonka Kärpät voitti jatkoajalla ja eteni välieriin otteluvoitoin 4–2. Välierissä Kärpät sai vastaansa kahden viime kauden finaalivastustajan Tapparan. Tappara voitti kaksi ensimmäistä ottelua, mutta Kärpät tasoitti otteluvoitot 2–2:een. Lopulta sarja eteni jälleen Oulussa pelattavaan seitsemänteen peliin. Tällä kertaa Tappara oli kuitenkin parempi ja eteni neljättä kertaan peräkkäin finaaliin voitoin 4–3. Kärpät jäi täten pronssiotteluun, jossa vastaan asettui JYP. Kärpät oli kolmanteen erään asti 0–2 tappiolla, mutta Kärpät tasoitti pelin, ja Taneli Ronkainen teki voittomaalin ajassa 50:38. Kärpät voitti pronssia ja samalla Marjamäen aikakausi Kärpissä päättyi.


title: Oulun Kärppien historia

text: Kaudeksi 2016–2017 Kärppien päävalmentajaksi asettui 2+1 vuotisella sopimuksella Kai Suikkanen. Kärpät lähti kauteen suuria muutoksia kokeneella kokoonpanolla. Useita avainpelaajia oli siirtynyt muualle tai lopettanut uransa. Uusina hankintoina joukkueeseen liittyi kesän aikana, SM-liigan parhaana puolustajana vuonna 2013 palkittu Shaun Heshka, paluun Kärppiin tehneet, tuohon kauteen uransa päättänyt puolustaja Ilkka Mikkola ja maalivahti Jussi Rynnäs. Hyökkäykseen hankittiin mm. Jesse Saarinen, Mikko Lehtonen, Toni Kähkönen, sekä ulkomaalaiset John Albert ja Niklas Olausson. Syksyn aikana hyökkäykseen värvättiin tšekkiläiset Jiří Tlustý ja Jan Hruška, sekä Niklas Hagman, joiden sopimuksia ei kuitenkaan jatkettu kauden loppuun asti. Kärpät oli kauden alussa sarjan häntäpäässä, mutta piristyi kauden edetessä ja nousi lähelle suoraa pudotuspelipaikkaa. Joukkue sijoittui lopulta runkosarjassa kahdeksanneksi. Ensimmäisellä pudotuspelikierroksella vastassa oli Helsingin IFK, jolle Kärpät hävisi otteluvoitoin 0–2. Kärppien paras pistemies oli tehot 26+29=55 tehnyt Mika Pyörälä, joka sijoittui SM-liigan pistepörssissä kolmanneksi ja palkittiin Lasse Oksanen -palkinnolla runkosarjan parhaana pelaajana. Muita onnistujia olivat läpimurtokauden pelannut, Kärppiin Sportista palannut Ville Leskinen ja puolustajien pistepörssissä kolmanneksi sijoittunut Heshka. Kauden päätyttyä Kärpät tiedotti, ettei Kai Suikkanen jatka päävalmentajana.


title: Oulun Kärppien historia

text: Kärppien liigamiehistön vetovastuun otti kaudella 2017–2018 Mikko Manner. Kärppien miehistöltä ei ennen kauden alkua odotettu paljoakaan, vaikka joukkueeseen saapuivat muun muassa Charles Bertrand, Veini Vehviläinen ja Julius Junttila. Kuitenkin Manner sai joukkueen uskomattomaan nousuun. Kärpät voitti 29. marraskuuta mennessä putkeen 13 kotipeliään tehden samalla uuden kotivoittojensa ennätyksen, sillä se hävisi kauden kotikentällä pelatun avauspelinsä HPK:lle 2–3 voittolaukauskisan jälkeen. Samana päivänä on Kärpät kerännyt 63 sarjapistettä Liigassa, 12 pisteen erotuksella seuraavina tuleviin TPS:aan ja Tapparaan.


title: Oulun Kärppien historia

text: Kärpät voitti runkosarjan ja keräsi siinä 123 pistettä. Puolivälierissä Kärpät sai vastaansa Porin Ässät. Kärpät passitti porilaiset kesälomalle voitoin 4–1. Semifinaalissa Kärpät kohtasi Helsingin IFK:n. Ottelusarja venyi seitsämänteen peliin, jonka Kärpät voitti. Kärpät eteni finaaliin kolmen vuoden tauon jälkeen ja sai vastaansa jälleen Tapparan, jolle finaali oli jo kuudes perättäinen. Kärpät voitti finaalisarjan 4–2 ja ratkaisevan maalin kuudennessa finaalissa iski Aleksi Mäkelä. Mestaruus oli Kärppien seurahistorian kahdeksas ja kolmas 2010-luvulla. Julius Junttila palkittiin pudotuspelien parhaana pelaajana. Mikko Mannerin ensimmäinen päävalmentajakausi päättyi mestaruusjuhliin.


Suunnistuksen maailmanmestaruuskilpailut 1981 pidettiin 4.–6. syyskuuta 1981 Sveitsin Thunissa. Kyseessä olivat lajin yhdeksännet maailmanmestaruuskilpailut. Sekä miehet että naiset kilpailivat yhdellä henkilökohtaisella matkalla ja viestissä.


title: Suunnistuksen maailmanmestaruuskilpailut 1981

text: Matkan pituus 14,1 km.


text: Matkan pituus 8,7 km.


title: Luettelo Orkneysaarten saarista

text: Tämä on luettelo Orkneysaarten saarista. Saarista on lueteltu ainoastaan asutut tai pinta-alaltaan yli 0,15 km olevat.


title: Hov (Färsaaret)

text: Hov (IPA: , tanskaksi: "Hove") on kylä Färsaarilla. Se sijaitsee eteläisimmällä saarella Suðuroylla. Hov on Hovin kunnan ainoa kylä ja sijaitsee saaren itärannalla Hovsfjørðurin vuonon rannalla, jossa on 1,7 hehtaarin kokoinen Hovshólmurin saari. Hov on Färsaarten vanhimpia kyliä, ja se mainitaan Färsaarelaisten saagassa. Saaga kertoo viikinkipäällikkö Havgrímurista, joka asui Hovissa 900-luvulla. Hän palveli pakanajumalia (esikristillisiä) gudahovissa, josta paikkakunnan nimikin johtuu. Vuoden 2015 väestönlaskennassa Hovissa oli 110 asukasta..


title: Hov (Färsaaret)

text: Vuodesta 2007 kylässä on ollut tunneli Hovstunnilin, joka yhdistää Hovin ja Øravíkin, mutta sitä kautta pääsee kätevästi myös sekä pohjoiseen että etelään. Aiemmin pääsi autolla vain vuorten yli, ja talvella se oli hankalaa. Tunnelin ansiosta matka Tvøroyriista Váguriin kestää vain 15 minuuttia. Tunneli on 2,5 kilometriä pitkä.


title: Hov (Färsaaret)

text: Hovin länsipuolella on Foldarafossurin vesiputous, joka on osa Hovsájokea. Hovsá virtaa Vatnsnesista ja laskee mereen Porkeriin ja Hovin kylän välissä. Foldarafossur on suosittu kuvauskohde, ja se oli Färsaarten postimerkin aihe vuonna 1999. Heti kylän eteläpuolella on Foldarsskarðin sola.


title: Hov (Färsaaret)

text: Hovissa on ollut satama jo viikinkiaikana. Nykyinen satama on rakennettu vuosina 1935–1940 ja korjattu 1960-luvulla ja se on hyvin tärkeä kylän kannalta. Hovin kirkko on perinteinen mustaksi maalattu puukirkko, joka oli alun perin Vágurissa mutta siirrettiin Hoviin 1943 jolloin Váguriin rakennettiin uusi. Kalanjalostusteollisuus on Hovin tärkein elinkeino.


title: Hov (Färsaaret)

text: Lähde


title: Jarkko Miettinen

text: Jarkko Miettinen (s. 1983) on suomalainen näyttelijä. Hän on valmistunut teatteritaiteen maisteriksi teatterikorkeakoulusta vuonna 2008.


title: Jarkko Miettinen

text: Miettinen on näytellyt Kuopion kaupunginteatterissa (2000–2003), Lappeenrannan kaupunginteatterissa (2005–2006), Helsingin Kaupunginteatterissa (2011–2013) sekä vuodesta 2008 alkaen useissa eri rooleissa Lahden kaupunginteatterissa. Miettisen ensimmäinen pitkäkestoinen televisiosarjarooli on "Salatut elämät" -saippuasarjassa hänen esittämänsä Noel, jonka ensiesiintyminen sarjassa on loppuvuodesta 2018.


title: Jarkko Miettinen

text: Miettinen on työskennellyt myös radiojuontajana lahtelaisessa paikallisradiossa Radio Voimassa.


title: Attention (Charlie Puthin kappale)

text: Attention on yhdysvaltalaislaulaja Charlie Puthin kappale. Jacob Kasherin ja itse Puthin sanoittaman kappaleen julkaisi Atlantic Records artistin toisen, Voicenotes-studioalbumin ensimmäisenä singlenä 21. huhtikuuta 2017. "Attention" pop rock-kappale, jossa on elementtejä 1980-luvun pehmeänsävyisestä soul ja funkmusiikista. Kappaleesta nousi kaupallinen menestys saavutettuaan singlelistan ensimmäisen sijan Israelissa, Latviassa ja Venäjällä, jonka lisäksi se pääsi kymmenen parhaan joukkoon Australiassa, Belgiassa, Espanjassa, Etelä-Koreassa, Filippiineillä, Iso-Britanniassa, Italiassa, Kanadassa, Kroatiassa, Libanonissa, Malesiassa, Puolassa, Ranskassa, Romaniassa, Saksassa, Slovakiassa, Sveitsissä, Unkarissa, Uudessa-Seelannissa ja Yhdysvalloissa. Kappaleelle toteutettu Emil Navan ohjaama musiikkivideo julkaistiin 24. huhtikuuta 2017.


title: How Long

text: How Long on yhdysvaltalaislaulaja Charlie Puthin kappale. Kappaleen ovat sanoittaneet Jacob Kasher, DJ Frank E ja Puth. Sen julkaisi Atlantic Records artistin toisen, Voicenotes-studioalbumin toisena singlenä 5. lokakuuta 2017. Kaupallisesti kappaleesta tuli kohtalainen menestys päästyään singlelistalla kymmenen parhaan joukkoon Belgiassa (Vallonia), Filippiineillä, Iso-Britanniassa, Israelissa, Libanonissa, Malesiassa ja Skotlannissa. Sen lisäksi kappale pääsi kahdenkymmenen parhaan joukkoon Alankomaissa, Australiassa, Belgiassa (Flanderi), Espanjassa, Irlannissa, Slovakiassa, Tanskassa ja Uudessa-Seelannissa. Yhdysvaltain Billboard Hot 100-listalla kappaleen korkein sijoitus oli listasija 21.


title: Luettelo Shetlandinsaarten saarista

text: Tämä on Luettelo Shetlandinsaarten saarista. Shetlannin saaristoon kuuluu noin 300 saarta ja luotoa, joista 16 on asutettuja. Mainlandin lisäksi suuria saaria ovat Unst, Yell ja Fetlar.


title: Done for Me

text: Done for Me on yhdysvaltalaislaulaja Charlie Puthin kappale, jolla vierailee myös yhdysvaltalaislaulaja Kehlani. Kappaleen ovat sanoittaneet Kehlani, Jacob Kasher, John Ryan sekä kappaleen tuottajana toiminut Puth. Sen julkaisi Atlantic Records Puthin toisen, Voicenotes-studioalbumin kolmantena singlenä 15. maaliskuuta 2018. Kappaleelle on toteutettu myös virallinen musiikkivideo, joka julkaistiin videopalvelu YouTubessa 21. huhtikuuta 2018.


title: Kehlani

text: Kehlani Ashley Parrish (tunnetaan paremmin nimellä Kehlani s. 24. huhtikuuta 1995 Oakland, Kalifornia, Yhdysvallat) on yhdysvaltalainen laulaja, lauluntekijä ja tanssija, jolla on levytyssopimus Atlantic Recordsin kanssa. Kehlani on kotoisin Kalifornian Oaklandistä, jossa hän keräsi alkusuosiota Poplyfe-nimisen teiniyhtyeen jäsenenä.


title: Kehlani

text: Vuonna 2014 hän julkaisi ensimmäisen kaupallisen mixtapen nimeltään "Cloud 19". Kyseinen mixtape listattiin aikakauslehti Complexin "50 Best Albums of 2014"-listalle. Vuonna 2015 Kehlani julkaisi toisen kaupallisen mixtapen nimeltään "You Should Be Here". Kyseinen mixtape pääsi puolestaan Yhdysvaltain Billboard R&B/Hip-Hop Albums-listan sijalle viisi, edeltäen hänen loppuunmyytyä Yhdysvaltain kiertuetta. Vuonna 2016 Kehlani sai ehdokkuuden Grammylle kategoriassa "Paras urbaanin musiikin albumi" mixtapelle "You Should Be Here". Kehlani julkaisi hänen ensimmäisen virallisen studioalbuminsa nimeltään SweetSexySavage 27. tammikuuta 2017.


title: Mo Bounce

text: Mo Bounce on australialaisräppäri Iggy Azalean kappale. Sen julkaisi Def Jam Recordings 23. maaliskuuta 2017 ja se koki ensisoittonsa Zane Lowen Beats 1 radio-ohjelmassa. Kappaleen tuottivat The Stereotypes ja Far East Movement.


title: Mo Bounce

text: Kappaletta mainostettiin lukuisien teaserikuvien muodossa pitkin maaliskuun 2017 alkupuoliskoa hänen sosiaalisten medioiden verkostossa, joidenkin tiedostojen ollessa GIF-tiedostoja. Kappale julkaistiin alun perin hänen senhetkisen tulevan studioalbumin toisena singlenä, joka ehdittiin nimetä vielä nimelle "Digital Distortion" ennen albumin julkaisun perumista.


title: Nukkevaimo

text: Nukkevaimo ("Baby Doll") on Elia Kazanin ohjaama yhdysvaltalainen draamaelokuva vuodelta 1956. Sen on virallisesti käsikirjoittanut Tennessee Williams oman näytelmänsä "27 Wagons Full of Cotton" pohjalta, mutta ohjaaja Kazan on sanonut kirjoittaneensa siitä valtaosan itse Williamsin oltua sitoutunut elokuvahankkeeseen vain löyhästi. Kazan itse luonnehti elokuvaa mustaksi komediaksi. Se kertoo kahden kilpailevan puuvillanjalostajan taisteluista liike- ja naisasioissaan, ja kolmiodraaman pääosia esittävät Karl Malden, Carroll Baker ja Eli Wallach. Elokuva aiheutti suurta kohua seksuaalisuuden suorasukaisella käsittelyllään.


title: Nukkevaimo

text: Archie Lee Meigham (Malden) on velkaantunut ja alkoholisoitunut puuvillanpuhdistamon omistaja Yhdysvaltojen Mississippin osavaltiossa. Hänen teini-ikäinen vaimonsa Baby Doll (Baker) uhkaa jättää hänet ja muuttaa kaupunkiin. Kilpailevan yrittäjän Silva Vacarron (Wallach) tehtaalla syttyy tulipalo, josta hän epäilee Meighamia. Tilanteen kehittyessä hänestä tulee myös Baby Dollin uusi ihastus.


title: Nukkevaimo

text: Brittiläinen "The Times" sanoi tuoreeltaan "Nukkevaimon" olevan ”mahdollisesti likaisin amerikkalainen teatterielokuva, jota on koskaan laillisesti esitetty”. Elokuva teki Carroll Bakeristä aikansa seksisymbolin ja vei Hollywoodin elokuvakerrontaa rohkeampaan suuntaan.


title: Nukkevaimo

text: "Nukkevaimo" tuotti neljä Oscar-ehdokkuutta, muun muassa parhaan naispääosan sarjassa Carrol Bakerille. Kazan sai ohjauksestaan uransa kolmannen parhaan ohjauksen Golden Globe -palkinnon.


title: Nukkevaimo

text: "Helsingin Sanomien" Mikael Fränti luonnehti "Nukkevaimoa" vuonna 1994 aistillisen hämmentäväksi alistamisen, rappion ja tuhon kuvaukseksi ja sanoi Kazanin ohjaustyötä täydelliseksi.


title: Nukkevaimo

text: "The New York Timesin" kriitikot valitsivat "Nukkevaimon" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Savior

text: Savior on australialaisräppäri Iggy Azalean kappale, jolla vierailee myös yhdysvaltalaisräppäri Quavo. Kappaleen ovat sanoittaneet Azalea, Quavo, Verse Simmonds, Akil King, Myjah Veira, Kyle Owens, Ian Devaney, Lisa Stansfield, Andy Morris, Cirkut ja Dr. Luke. Kappaleen tuotannosta vastasivat puolestaan Cirkut, Manhun Glow ja Luke. Kappaleen julkaisi Island Records singlenä 2. helmikuuta 2018. Kappale sisältää interpolaation Lisa Stansfieldin vuonna 1989 julkaistusta kappaleesta "All Around the World".


title: Southaven

text: Southaven on kaupunki DeSoton piirikunnassa, Mississippin osavaltiossa, Yhdysvalloissa. Kaupungin väkiluku oli vuoden väestönlaskennassa 48 982. Kaupungin pormestarina toimii nykyisin republikaanisen puoleen Darren Musselwhite.


title: Defender of the Crown

text: Defender of the Crown on Cinemawaren kehittämä ja Kellyn Beckin suunnittelema strategiapeli, jossa tehtävänä on valloittaa Britannia. Peli oli ensimmäinen Cinemawaren kehittämä videopeli. Peli julkaistiin ensin Commodore Amigalle vuonna 1986, vuonna 1987 se käännettiin MS-DOS:lle, Nintendo Entertainment Systemille, Atari ST:lle, ZX Spectrumille, Amstrad CPC:lle, Commodore 64:lle, Macintoshille ja viimein vuonna 1988 Apple IIGS:lle. Peli käännettiin myöhemmin myös CD-i:lle ja vuonna 2002 Game Boy Advancelle.


title: Defender of the Crown

text: Pelissä yhdistyi yksiruutuinen Britanniaa kuvaava karttanäkymä, jossa on hyvin kevyttä resurssistrategiaa ja joukkojen liikuttelua sekä hiirellä ohjattavat alipelit, joissa ammutaan katapultilla linnan muuria hajalle, tunkeudutaan linnaan miekkamiehillä tai yritetään suistaa turnaisten vastustaja ratsultaan peitsellä.


title: Defender of the Crown

text: Peliin panostettiin graafisesti paljon ja se oli ilmestyessään kotitietokoneiden näyttävimpänä pidetty peli. Tuotantoprosessi vei kuitenkin Cinemawaren taloudellisiin vaikeuksiin ja peli julkaistiin Amigalle keskeneräisenä. Amiga-versiosta puuttui muutama muissa versiossa nähtävä osio ja sen läpipeluu onnistui monilta pelaajilta noin tunnissa. Käännösversioiden näyttävyydestä jouduttiin tinkimään paljon, koska vuonna 1986 Amigalla oli tekninen etumatka grafiikassa, mutta peli osoittautui tästä huolimatta suosituksi käännösversioinakin, joissa itse peliin oli ehditty laittaa vähän enemmän sisältöä.


title: Defender of the Crown

text: Vuonna 1989 Cinemaware julkaisi samanhenkisen pelin "Lords of the Rising Sun", joka sijoittui Japaniaan. Samana vuonna Rainbow Arts julkaisi Defender of the Crownin kloonina pidetyn pelin, "Joan of Arc", joka sijoittui Ranskaan. Toisin kuin Defender of the Crownissa, tuossa pelissä lensi veri.


title: Defender of the Crown

text: Peli on saanut CU Amiga -lehden arvostelussa arvosanaksi 82/100.


title: Nirmala Sitharaman

text: Nirmala Sitharaman (s. 18. elokuuta 1959 Madurai, Tamil Nadu, Intia) on intialainen poliitikko. Hän on toiminut Intian puolustusministerinä syyskuusta 2017 lähtien.


title: Nirmala Sitharaman

text: Sitharaman opiskeli Jawaharlal Nehrun yliopistossa. Hän oli töissä PricewaterhouseCoopersilla ja BBC World Servicessä.


title: Nirmala Sitharaman

text: Sitharaman liittyi Bharatha Makkal Kazhagam / Bharatiya Janata Party -puolueeseen (BJP) vuonna 2006. Sittemmin hän toimi sen puheenjohtajana. Hän pääsi Intian parlamentin ylähuoneeseen Karnatakan edustajana. Sitharaman on toiminut talous- ja yritysministerinä sekä kauppa- ja teollisuusministerinä. Syyskuussa 2017 hän aloitti puolustusministerinä Modin hallituksessa.


title: Pitäjänmäen terveysasema

text: Pitäjänmäen terveysasema on Helsingin Pitäjänmäen kaupunginosan Reimarlan osa-alueella, linnuntietä runsas 500 metriä Pitäjänmäen rautatieasemalta luoteeseen sijaitseva kaupungin terveysasema.


title: Munkkiniemen terveysasema

text:
Munkkiniemen terveysasema on Helsingin Munkkiniemen kaupunginosan Vanhan Munkkiniemen osa-alueella, Munkkiniemen palvelukeskuksen vieressä toimiva kaupungin terveysasema.
Terveysasema ja viereinen palvelukeskus avattiin yleisölle lokakuun 1992 alussa. Kaksikerroksisen terveysasemarakennuksen ja siihen kytkeytyvän palvelukeskuksen ovat suunnitelleet arkkitehdit Käpy ja Simo Paavilainen.


Porsche Supercup Unkarin Grand Prix 2009 oli Porsche Supercup -kauden 2009 seitsemäs osakilpailu, joka ajettiin 26. heinäkuuta Hungaroringin moottoriradalla Mogyoródissa Unkarissa.


Porsche Supercup Euroopan Grand Prix 2009 oli Porsche Supercup -kauden 2009 kahdeksas osakilpailu, joka ajettiin 23. elokuuta Valencian katuradalla Espanjassa.


Porsche Supercup Abu Dhabin Grand Prix 2009 oli Porsche Supercup -kauden 2009 11. ja viimeinen osakilpailu, joka ajettiin 31. lokakuuta.–1. marraskuuta Yas Marinan moottoriradalla Abu Dhabissa.


title: Laakson terveysasema

text:
Laakson terveysasema on Helsingin Laakson kaupunginosassa, Laakson sairaala-alueella toimiva kaupungin terveysasema. Terveysasema sijaitsee Laakson sairaalan kaksikerroksisen rakennuksen 4 ensimmäisessä kerroksessa R-sisäänkäynnin takana.
Rakennus 4 kuuluu 1970- ja 1980-luvulla rakennettuihin sairaalan lisärakennuksiin, joita on suunniteltu purettavan, että alueelle kaavaillulle uudelle, noin 900-paikkaidelle psykiatriselle suursairaalalle saadaan tilaa.


Porsche Supercup Abu Dhabin Grand Prix 2011 oli Porsche Supercup -kauden 2011 kymmenes ja viimeinen osakilpailu, joka ajettiin 12.–13. marraskuuta Yas Marinan moottoriradalla Abu Dhabissa.


title: Varissuon terveysasema

text: Varissuon terveysasema on Turun Varissuon kaupunginosassa toimiva kaupungin terveysasema. Se sijaitsee välittömästi Littoistentien eteläpuolella. Terveysaseman lounaispuolella on Varissuon kirjasto ja länsipuolella Littoistentien ylittävä katettu, liiketiloja sisältävä kävelysilta (osa Varissuon liikekeskusta).


title: Varissuon terveysasema

text: Vuonna 1983 valmistuneen kaksikerroksisen terveysasemarakennuksen on suunnitellut Arkkitehtitoimisto Pitkänen-Laiho-Raunio. Rakennuksessa tehtiin vuonna 2015 kolmen kuukauden pienoisremontti.


title: LiveLeak

text: LiveLeak on brittiläinen videonjakopalvelu, jonka pääkonttori sijaitsee Lontoossa. Sivusto antaa käyttäjien ladata ja jakaa videoita. LiveLeak perustettiin 31. lokakuuta 2006 Ogrish.com -šokkisivuston miedompana versiona. Sivuston videoiden teemat keskittyvät kuvamateriaaliin tosielämästä, politiikkaan, sotaan ja muihin maailmantapahtumiin. Manchesterilainen Hayden Hewitt on ainoa julkisuudessa esiintyvä LiveLeakin perustaja.


title: Irrumaatio

text: Irrumaatio on suuseksin muoto, jossa penistä liikutellaan suussa yhdyntää jäljittelevällä tavalla. Se eroaa fellaatiosta siinä, että fellaatiossa suuta, huulia ja kieltä liikutellaan peniksen ollessa passiivisena kun taas irrumaatiossa liikutellaan penistä suun ollessa passiivisena.


title: Ruotsin Liivinmaa

text: Ruotsin Liivinmaa () oli osa Ruotsia vuodesta 1629 vuoteen 1721. Alue koostui nykyisen Viron eteläisestä osasta ja Saarenmaasta, jonka Tanska oli luovuttanut Ruotsille Brömsebron rauhassa, sekä nykyisen Latvian pohjoisesta osasta, Vidzemen alueesta.


title: Ruotsin Liivinmaa

text: Riika oli tuolloin Ruotsin valtakunnan toiseksi suurin kaupunki.


title: Ruotsin Liivinmaa

text: Venäjän keisarikunta valloitti Ruotsin Liivinmaan suuressa Pohjan sodassa ja perusti vuonna 1710 Liivinmaan kuvernementin. Alue luovutettiin Venäjälle virallisesti Uudenkaupungin rauhassa vuonna 1721 Ruotsin Inkerin ja Ruotsin Viron kanssa.


title: Veikko Kallio

text: Veikko Kallio voi tarkoittaa ainakin seuraavia henkilöitä:


title: Vuosisadan rakkaustarina (kappale)

text: Vuosisadan rakkaustarina on Matti Inkisen SIG-yhtyeen vuonna 1982 samannimisellä albumilla julkaistu kappale, joka nousi hitiksi. Kappale sai levyraadissa pisteet 6,6. Se nousi jukeboxien soittolistalla sijalle 5.


title: Flakaholm

text: Flakaholm on saari Espoon itäsaaristossa. Se sijaitsee noin kaksi kilometriä Matinkylän Nuottaniemen venesatamasta itäkaakkoon. Espoon virallisessa kaupunginosajaossa Flakaholm kuuluu Matinkylään; saaren ja Matinkylän manneralueen välinen etäisyys on puolisentoista kilometriä. Flakaholm on pohjoisin Miessaarta ympäröivistä saarista, joihin kuuluu Pukkisaari, Pyöräsaari, Knekten, Tratten, Långholmen ja Pikku Miessaari.


title: Flakaholm

text: Flakaholm koostuu neljästä kiinteistöstä. Sen rantaviivan pituus on runsaat 800 metriä, rannat ovat etenkin idässä ja etelässä varsin ruovikoituneita. Miessaari sijaitsee Flakaholmin kaakkoispuolella, saaria erottaa muutaman kymmenen metrin levyinen Flakaholmssundet. Lounaan suunnassa lähin naapurisaari on Pukkisaari; Iso Vasikkasaari sijaitsee vajaan kilometrin Flakaholmista länteen.


title: Flakaholm

text: Flakaholmin tunnusomaisena piirteenä on kapea ja matala niemi, joka kurottaa koilliseen. Niemi ja sen länsipuoliset lähiluodot muodostavat paikallisesti arvokkaan luontokokonaisuuden, jonka pinta-ala on kuutisentoista hehtaaria. Alue on säilynyt suhteellisen koskemattomana, Flakaholmin niemestä on tavattu muun muassa sangen harvinaista merimaltsaa. Morsinko ja rantaukonnauris ovat myös kuuluneet Flakaholmin kasveihin, mutta niitä ei ole tavattu 1900-luvun puolivälin jälkeen.


title: Flakaholm

text: Myös Suvisaaristossa on Flakaholm-niminen saari, Bergön Flakaholm. Se sijaitsee viitisen kilometriä Matinkylän Flakaholmista lounaaseen.


title: Thomas Coulter

text: Thomas Coulter (1793–1843), Dundalk, oli irlantilainen lääkäri, kasvitieteilijä ja tutkimusmatkailija. Hän oli Royal Irish Academyn jäsen ja perusti Trinity Collegen kasvikokoelman. Saatuaan lääketieteellisen tutkintonsa valmiiksi Dublinissa Coulter opiskeli kasvitiedettä Genevessä noin puolitoista vuotta sveitsiläisen taksonomistin Augustin de Candollen johdolla.


title: Thomas Coulter

text: Coulter toimi lääkärinä Real del Monte -yritykselle Meksikossa, ja keräsi tuona aikana alueen kasveja. Hänet tunnetaan parhaiten tutkimusmatkoistaan Meksikoon, Arizonaan ja Alta Californiaan 1800-luvun alkupuolella. Coulter palasi vuonna 1834 Trinity Collegen kasvikokoelman kuraattoriksi.


title: Tetrafluorietaani

text: Tetrafluorietaani (CHF) on fluorattuihin alkaaneihin kuuluva orgaaninen yhdiste eli niin kutsuttu fluorihiilivety. Aineesta käytetään myös nimiä norfluraani, CFC-134a ja R-134a. Yhdistettä käytetään kylmäaineena ja ponnekaasuna.


title: Tetrafluorietaani

text: Huoneenlämpötilassa tetrafluorietaani on väritöntä kaasua. Aine voidaan nesteyttää paineenalaisena.


title: Tetrafluorietaani

text: Tetrafluorietaania voidaan valmistaa usealla eri tavalla. Eräs käytetty tapa on trikloorieteenin reaktio vetyfluoridin kanssa nestefaasissa. Reaktio tapahtuu kahdessa vaiheessa ja ensimmäistä vaihetta katalysoivat Lewis-hapot kuten antimonipentakloridi tai tina(IV)kloridi ja toista vaihetta siirtymämetallifluoridit kuten nikkelifluoridi, kobolttifluoridi ja kromifluoridi. Muita tapoja ovat 1,1,1,2‐tetrafluori‐2,2‐dikloorietaanin vedytys ja trikloorieteenin ja vetyfluoridin välinen reaktio kaasufaasissa.


title: Tetrafluorietaani

text: Tetrafluorietaania käytetään jäähdytysaineena muun muassa jääkaapeissa, joissa se on korvannut otsonikerrokselle vahingollisia freoneja. Yhdistettä voidaan käyttää myös ponnekaasuna suihkepulloissa ja astman hoidossa käytettävissä inhalaattoreissa.


title: Gottfried Helnwein

text: Gottfried Helnwein (s. 8. lokakuuta 1948) on itävaltalais-irlantilainen taiteilija.


title: Gottfried Helnwein

text: Hän on taidemalari, kuvanveistäjä, valokuvaaja, installaatio- ja performance-taiteilija.


title: Gottfried Helnwein

text: Hän on tuottanut muutamia laajaa nykytaiteen historiaan jääneitä teoksia, esim. maalannut Hitlerin kuvan jossa käyttänyt maalina omaa vertaan.


title: Gottfried Helnwein

text: Gottfried Helnweinin maalaus Boulevard of Broken Dreams (1984) on muunnelma Edward Hopperin kuuluisasta maalauksesta Nighthawks jossa henkilöt on korvattu kuuluisuuksilla Humphrey Bogart, Marilyn Monroe, and James Dean, and the attendant with Elvis Presley.


title: Gottfried Helnwein

text: Shokkirokkari Marilyn Manson on kutsunut häntä oppi-isäkseen.


title: Nikolai Japanilainen

text: Nikolai Japanilainen, syntymänimeltään Ivan Dimitrovits Kasatkin (() oli venäläissyntyinen ortodoksinen pappi, munkki, piispa ja pyhä. Hän toi ortodoksisen kristinuskon Japaniin ja perusti Japanin ortodoksisen kirkon. Venäjän ortodoksinen kirkko kanonisoi hänet pyhäksi vuonna 1970 ja hänestä käytetään arvonimiä Japanin valistaja sekä apostolienvertainen.


title: Nikolai Japanilainen

text: Ivan Kasatkin syntyi maalaiskylässä Smolenskin kuvernementissa vuonna 1836. Hänen isänsä oli diakoni ja hän kävi kouluaan ankeassa oppilaitoksessa, joka oli tarkoitettu papiston lapsille. Ivan oli kuitenkin älykäs ja iloinen ja menestyi opinnoissaan niin hyvin, että hän pääsi vapaaoppilaaksi Pietarin hengelliseen akatemiaan. Neljännellä vuosikurssilla hän huomasi ilmoituksen, jossa haettiin pappia Japanin Hakodatessa sijaitsevan Venäjän konsulaatin kirkkoon. Samana iltana ollessaan vigiliassa hän koki Jumalan kutsuvan häntä lähetystyöhön Japaniin. Saatuaan opintonsa päätökseen hän vihkiytyi munkiksi ottaen nimen Nikolai. Jo samalla viikolla hänet vihittiin diakoniksi ja papiksi.


title: Nikolai Japanilainen

text: Matkustaessaan Siperian kautta Japaniin hän tapasi piispa Innokentin, tulevan Moskovan metropoliitan, joka antoi hänelle hyödyllisiä neuvoja sekä siunauksensa. Nikolai saapui Hakodateen kesäkuussa 1861. Työkenttä osoittautui pian paljon luultua hankalammaksi. Japani oli vasta vähän aikaa sitten avautunut ulkomaalaisille, ja näihin sekä kristinuskoon suhtauduttiin avoimen vihamielisesti. Kristinuskoon kääntyminen oli kielletty kuolemanrangaistuksen uhalla ja ulkomaalaisia heiteltiin kivillä ja heitä saatettiin tilaisuuden tullen sivaltaa sapelillakin.


title: Nikolai Japanilainen

text: Nikolai alkoi opiskella japanin kieltä ja kahdeksan vuoden opintojen jälkeen hän osasi puhua sitä kuin syntyperäinen japanilainen. Hän myös perehtyi maan historiaan ja kirjallisuuteen. Vähitellen hän myös alkoi viranomaisten uhkauksista välittämättä levittää kristillistä uskoa paikallisten keskuuteen. Eräs ensimmäisiä käännynnäisiä oli miekkailua Venäjän konsulin pojalle opettava Savabe, joka puolestaan kertoi kristinuskosta ystävälleen lääkäri Sakaille. Lainsäädäntö esti laajamittaisen lähetystyön, mutta Nikolai pyrkikin lukumäärän sijaan kasvattamaan kääntyneistä todellisia ja rohkeita kristittyjä. Savaben ja Sakain avustuksella hän onnistui kokoamaan viidentoista japanilaisen kristityn yhteisön.


title: Nikolai Japanilainen

text: Vuonna 1873 kristinuskon vastaiset lait kumottiin ja kristillisen sanoman julistaminen vapaasti Japanissa tuli mahdolliseksi. Jo neljä vuotta aiemmin Nikolai oli vieraillut Venäjällä anomassa lähetysaseman perustamista Japaniin ja lähetysasema olikin avattu vuonna 1870. Niinpä heti lainsäädännön vapauduttua aloitettiin julkinen ortodoksisen uskon julistaminen ja Hakodatessa siihen asti salaisesti toiminut nuori kirkko alkoi kasvaa ja vahvistua. Samalla toiminnan keskus siirtyi Tokioon. Ympäri Japania rakennettiin kirkkoja, toimitettiin jumalanpalveluksia, pidettiin luentotilaisuuksia ja avattiin kouluja. Ensimmäinen japanilainen vihittiin papiksi vuonna 1875. Venäjän pyhä synodi huomioi Nikolain toiminnan menestymisen ja kutsui tämän vuonna 1880 Venäjälle piispaksi vihkimistä varten. Tämä oli toinen ja samalla viimeinen kerta, kun Nikolai vieraili kotimaassaan Japanista käsin. Elämänsä viimeiset 32 vuotta hän pysyi Japanissa.


title: Nikolai Japanilainen

text: Nikolai perusti pappisseminaarin kouluttaakseen japanilaista papistoa. Hän valvoi seminaarin toimintaa tarkasti elämänsä loppuun asti ja tunsi jokaisen oppilaan nimeltä. Seminaarissa opetettiin teologisia aineita sekä venäjää, japania sekä kiinaa. Tämän tarkoituksena oli turvata hengellisen kirjallisuuden kääntäminen paikallisille kielille. Ortodoksisen kirjallisuuden puute vaikeutti suuresti kristillisen uskon opettamista japanilaisille ja käännöksiä syntyi hitaasti. Nikolai ahersikin muun työnsä ohella jatkuvasti käännöstyön parissa. Vuosien varrella hän käänsi japaniksi miltei koko Raamatun sekä keskeiset ortodoksiset jumalanpalveluskirjat kuten Oktoekhoksen, Triodionin, Pentekostarionin ja Mineat. Tämän työn ansiosta ortodoksiset jumalanpalvelukset oli mahdollista toimittaa kokonaisuudessaan japaniksi. Lisäksi hänen johdollaan käännettiin parhaimpien venäläisten teologien teoksia. Nikolain tarkoituksena oli alusta lähtien saada aikaan aito paikalliskirkko, jossa käytettäisiin japanin kieltä ja joka nousisi Japanin kansan keskuudesta. Tämä siitä huolimatta, että Nikolai välitti perustamalleen kirkolle myös venäläiset liturgiset tavat ja perinteet. Nuorta kirkkoa haastoivat paitsi perinteiset uskonnot myös japanilaiset kunniasäännöt, jotka pitivät esimerkiksi kristinuskon käskyä rakastaa vihollista raukkamaisena.


title: Nikolai Japanilainen

text: Huolimatta taloudellisista vaikeuksista sekä vihamielisyydestä Nikolai sai toteutettua hartaan toiveensa ja rakennutti Tokioon upean ortodoksisen katedraalin, jota kansa kutsui Nikolain taloksi ("Nikolai-do"). Sen yhteyteen sijoitettiin hiippakuntakeskus, pappisseminaari, naisopisto ja kirjapaino. Nikolai kykeni toteuttamaan perustamassaan kirkossa sellaisia ihanteita, jotka Venäjällä tultaisiin hyväksymään vuosien 1917-1918 kirkolliskokouksessa, mutta jotka vallankumouksen vuoksi jäisivät siellä toteutumatta. Näihin kuuluivat eritoten yhteisöllisyyden ihanne sekä pappien valinta vaalilla. Nikolai pyrki itse olemaan avoin ja kaikkien tavoitettavissa. Hän piti päiväkirjaa koko elämänsä ajan, ja sille kertyikin kokoa peräti 30 niteen verran. Vaikeina aikoina se toimi myös hänen ystävänään.


title: Nikolai Japanilainen

text: Venäjän–Japanin sodan syttyessä vuonna 1904 Nikolai joutui vaikeaan tilanteeseen, jossa hän osoitti suurta harkintaa. Hän kehotti japanilaisia pappeja täyttämään velvollisuutensa isänmaataan Japania kohtaan ja rukoilemaan menestystä Japanin armeijalle. Henkilökohtaisesti hän kuitenkin koki, ettei voinut osallistua sodan aikana jumalanpalveluksiin, sillä hän olisi niissä joutunut rukoilemaan omaa maataan Venäjää vastaan. Hän ei kuitenkaan palannut Venäjälle vaan pysyi seurakuntalaistensa kanssa, vaikka jääminen pois jumalanpalveluksista oli hänelle raskasta.


title: Nikolai Japanilainen

text: Elämänsä lopulla Nikolai oli saanut osakseen laajan kunnioituksen japanilaisten, myös ei-kristittyjen, parissa. Maallisetkin sanomalehdet saattoivat kirjoittaa hänestä "pyhänä arkkipiispana". Hän toimi myös esikuvana vasta kristinuskoon kääntyneille japanilaisille.


title: Nikolai Japanilainen

text: Vuoden 1911 lopulla Nikolai sairastui ja seuraavan vuoden tammikuussa hän joutui sairaalaan. 3. helmikuuta 1912 juliaanisen kalenterin mukaan hän kuoli päästyään sitä ennen osalliseksi kirkon sakramenteista.


title: Nikolai Japanilainen

text: Japanilaiset ortodoksit olivat jo Nikolain eläessä kunnioittaneet häntä omana apostolinaan ja tämän haudasta tuli heti pyhiinvaelluskohde. Venäjän ortodoksinen kirkko kanonisoi Nikolain vuonna 1970. Hänen muistopäivänsä on vanhan ajanlaskun mukaisesti 3. helmikuuta ja uuden ajanlaskun mukaisesti 16. helmikuuta. Pyhänä hänestä käytetään arvonimiä apostolienvertainen sekä Japanin valistaja.


title: Without You (Aviciin kappale)

text: Without You on ruotsalaisen DJ-tuottaja Aviciin kappale, jolla vierailee myös ruotsalaislaulaja Sandro Cavazza. Kappale julkaistiin artistin Avīci (01) EP-levyn ensimmäisenä singlenä 11. elokuuta 2017. "Without You" on Aviciin seitsemäs single joka on päässyt Ruotsin singlelistan ensimmäiselle sijalle, päästyään listan kärkeen ei pelkästään vuoden 2017 aikana vaan vielä toisenkin kerran artistin kuoleman jälkeen huhtikuussa 2018.


title: Without You (Aviciin kappale)

text: Kappaleeseen liittyvä remix EP-levy julkaistiin 13. lokakuuta 2017, jolta löytyy Otto Knowsin, Merk & Kremontin, Rob Adansin sekä Aviciin järjestämän remix-kilpailun voittajien, Notre Damen ja Tokima Tokion luomia remixejä.


Suunnistuksen maailmanmestaruuskilpailut 1983 pidettiin 1.–4. syyskuuta 1983 Unkarin Zalaegerszegissä. Kyseessä olivat lajin kymmenennet maailmanmestaruuskilpailut. Sekä miehet että naiset kilpailivat yhdellä henkilökohtaisella matkalla ja viestissä.


title: Suunnistuksen maailmanmestaruuskilpailut 1983

text: Matkan pituus 14,0 km.


text: Matkan pituus 8,1 km.


Suunnistuksen maailmanmestaruuskilpailut 1987 pidettiin 3.–5. syyskuuta 1987 Ranskan Gérardmerissä. Kyseessä olivat lajin 12. maailmanmestaruuskilpailut. Sekä miehet että naiset kilpailivat yhdellä henkilökohtaisella matkalla ja viestissä. Henkilökohtaisen maailmanmestaruuden voittivat Ruotsin Kent Olsson ja Arja Hannus. Norja voitti molemmat viestit.


title: Lonely Together

text: Lonely Together on ruotsalaisen DJ-tuottaja Aviciin kappale, jolla vierailee myös brittiläislaulaja Rita Ora. Kappale julkaistiin artistin Avīci (01) EP-levyn toisena singlenä 11. elokuuta 2017. Kappaleeseen liittyvä remix EP-levy julkaistiin 17. marraskuuta 2017. Tämä oli viimeinen Aviciin kappale, joka julkaistiin ennen hänen kuolemaansa huhtikuussa 2018.


title: Robot Framework

text: "Robot Framework" on geneerinen testiautomaatio-framework hyväksymistestaukseen ja hyväksymistestausvetoiseen ohjelmistokehitykseen (Acceptance test-driven development, ATDD). Robot Framework käyttää avainsana-pohjaista rakennetta testien kuvaamiseen (Keyword-driven testing, KDT).


title: Robot Framework

text: Robot Frameworkin kehitys alkoi Pekka Klärckin diplomityöstä vuonna 2005. Ensimmäinen versio kehitettiin samana vuonna Nokia Networksilla. Versio 2.0 julkaistiin avoimena lähdekoodina 24. kesäkuuta 2008 ja viimeisin versio 3.0.2 julkaistiin 7. helmikuuta 2017 .


title: Robot Framework

text: Robot Framework on kirjoitettu Python-ohjelmointikielellä ja sillä on aktiivinen kehittäjäyhteisö. Se on julkaistu Apache License 2.0 alaisena ja se on saatavilla osoitteessa robotframework.org. Nykyisin työkalun kehitystä jatkaa Robot Framework Foundation, joka myös järjesti vuonna 2018 Helsingissä Robot Framework -aiheisen konferenssin RoboConin.


title: Robot Framework

text: Testitapausten askeleet kuvataan avainsanoilla, joita voidaan kirjoittaa taulukkomaisesti allekkain. Taulukoiden formaatti voi olla tekstiä, HTML, tab-separated values (TSV), tai reStructuredText (reST). Taulukoiden muokkaamiseen on kehitetty Robot Frameworkin integroitu ohjelmointiympäristö RIDE.


title: Robot Framework

text: Avainsanojen toteutus voidaan tehdä Python, Java tai .Net ohjelmointikielillä. Muita ohjelmointikieliä, kuten Perl, JavaScript tai PHP, voidaan myös käyttää Remote Library Interfacen kautta.


title: Robot Framework

text: Seuraava testitapaus implementoi Hello world esimerkin:


title: Robot Framework

text: Kirjoitettuna taulukkoon:


title: Robot Framework

text: codice_1 on sisäänrakennettu avainsana, joka kirjoittaa sille annetun parametrin Robot Frameworkin luomaan testilokiin.


title: Robot Framework

text: Käyttämällä hyödyksi Robot Frameworkille tehtyjä kirjastoja, kuten SeleniumLibrary, testien kirjoittaminen web-sivuille on yksinkertaista:


title: Robot Framework

text: Tämä testi avaa Internet Explorer -selaimen ja suorittaa verkkohaun.


Suunnistuksen maailmanmestaruuskilpailut 1989 pidettiin 17.–20. elokuuta 1989 Ruotsin Skövdessä. Kyseessä olivat lajin 13. maailmanmestaruuskilpailut. Sekä miehet että naiset kilpailivat yhdellä henkilökohtaisella matkalla ja viestissä. Henkilökohtaisen maailmanmestaruuden voittivat Norjan Petter Thoresen ja Ruotsin Marita Skogum. Norja voitti miesten ja Ruotsi naisten viestin.


Suunnistuksen maailmanmestaruuskilpailut 1991 pidettiin 21.–25. elokuuta 1991 Tšekkoslovakian Mariánské Lázněssa. Kyseessä olivat lajin 14. maailmanmestaruuskilpailut. Sekä miehet että naiset kilpailivat kahdella henkilökohtaisella matkalla ja viestissä. Ohjelmassa oli ensimmäistä kertaa normaalimatkan lisäksi lyhyen matkan kilpailu. Ruotsi ja Tšekkoslovakia voittivat kaksi kultamitalia, Sveitsi ja Unkari yhden.


Suunnistuksen maailmanmestaruuskilpailut 1993 pidettiin 9.–14. lokakuuta 1993 Yhdysvaltain West Pointissa. Kyseessä olivat lajin 15. maailmanmestaruuskilpailut. Sekä miehet että naiset kilpailivat kahdella henkilökohtaisella matkalla ja viestissä. Ruotsi voitti kolme kultamitalia, Norja, Sveitsi ja Tanska yhden.


title: Avīci (01)

text: Avīci (01) on ruotsalaisen DJ-tuottaja Aviciin neljäs EP-levy. Sen ovat tuottaneet Avicii, Benny Blanco, Andrew Watt, Cashmere Cat sekä Carl Falk ja se julkaistiin 10. elokuuta 2017. Levyltä on julkaistu singleinä kappaleet Without You ja Lonely Together, joista jälkimmäinen jäi viimeiseksi ennen artistin huhtikuussa 2018 tapahtunutta kuolemaa julkaistuksi singleksi.


title: Avīci (01)

text: Digitaalinen lataus


Suunnistuksen maailmanmestaruuskilpailut 1995 pidettiin 15.–20. elokuuta 1995 Saksan Detmoldissa. Kyseessä olivat lajin 16. maailmanmestaruuskilpailut. Sekä miehet että naiset kilpailivat kahdella henkilökohtaisella matkalla ja viestissä. Sveitsi voitti kaksi kultamitalia, Ruotsi, Suomi, Unkari ja Ukraina yhden.


Suunnistuksen maailmanmestaruuskilpailut 1997 pidettiin 11.–16. elokuuta 1997 Norjan Grimstadissa. Kyseessä olivat lajin 17. maailmanmestaruuskilpailut. Sekä miehet että naiset kilpailivat kahdella henkilökohtaisella matkalla ja viestissä. Norja voitti kaksi kultamitalia, Itävalta, Ruotsi, Suomi ja Tanska yhden.


Suunnistuksen maailmanmestaruuskilpailut 1999 pidettiin 1.–8. elokuuta 1999 Skotlannin Invernessissä. Kyseessä olivat lajin 18. maailmanmestaruuskilpailut. Sekä miehet että naiset kilpailivat kahdella henkilökohtaisella matkalla ja viestissä. Norja voitti neljä kultamitalia, Iso-Britannia ja Suomi yhden.


title: Sandro Cavazza

text: Alessandro Michele Cavazza (tunnetaan paremmin nimellä Sandro Cavazza s. 11. syyskuuta 1992 Tukholma, Ruotsi) on ruotsalainen laulaja-lauluntekijä. Hänet tunnetaan parhaiten esiintymisestään belgialaisen DJ-tuottajan Lost Frequencies kappaleella Beautiful Life vuonna 2016 sekä Aviciin kappaleella Without You vuonna 2017. Taustaltaan Cavazza on hänen mainitsemien tietojen mukaan "ruotsinitalialainen". Hänen suurimpia musikaalisia vaikuttajia ovat olleet Eagle-Eye Cherry, Nirvana, Red Hot Chili Peppers, Westlife, ABBA, Max Martin, Bon Iver ja Queen, jonka jäsenistä varsinkin Freddie Mercury.


Suunnistuksen maailmanmestaruuskilpailut 2001 pidettiin 26. heinäkuuta – 4. elokuuta 2001 Suomen Tampereella. Kyseessä olivat lajin 19. maailmanmestaruuskilpailut. Sekä miehet että naiset kilpailivat kolmella henkilökohtaisella matkalla ja viestissä. Sprintti kuului ensimmäistä kertaa lajiohjelmaan. Suomi voitti kolme kultamitalia, Norja ja Sveitsi kaksi sekä Ruotsi yhden.


Suunnistuksen maailmanmestaruuskilpailut 2003 pidettiin 3.–9. elokuuta 2003 Sveitsin Rapperswil-Jonassa. Kyseessä olivat lajin 20. maailmanmestaruuskilpailut. Sekä miehet että naiset kilpailivat kolmella henkilökohtaisella matkalla ja viestissä. Sveitsi voitti viisi kultamitalia, Iso-Britannia, Ranska ja Ruotsi yhden. Sveitsin Simone Luder voitti ensimmäisenä suunnistajana neljä maailmanmestaruutta yksissä MM-kilpailuissa.


title: Switch (Iggy Azalean kappale)

text: Switch on australialaisräppäri Iggy Azalean kappale, jolla vierailee myös brasilialaislaulaja Anitta. Sen julkaisi Def Jam Recordings singlenä 19. toukokuuta 2017. Kappaleen ovat sanoittaneet Azalea, Anton Hård af Segerstad, Akil King, Christopher Martin, Christopher Wallace, Jalacy J. Hawkins, Georgia Ku, Kyle Owens ja Maurice "Verse" Simmonds. Kappaleen tuotannosta vastasivat puolestaan The Family sekä Eric Weaver. "Switch" on pop-kappale trooppisella vivahteella ja latinalaisella tyylillä, jonka esittämisessä käytetään instrumentaaleina muun muassa bassoa, keveitä jousisoittimia, bongoa ja käsitaputuksia.


Suunnistuksen maailmanmestaruuskilpailut 2004 pidettiin 11.–19. syyskuuta 2004 Ruotsin Västeråsissa. Näiden kilpailujen myötä MM-kilpailuja alettiin järjestää vuosittain, kun aiemmin oli kilpailtu kahden vuoden välein. Sekä miehet että naiset kilpailivat kolmella henkilökohtaisella matkalla ja viestissä. Norja ja Ruotsi voittivat kolme kultamitalia, Ranska ja Sveitsi yhden.


title: Nuorisopalatsi

text: Nuorisopalatsi on Jyväskylässä 1984 perustettu post punk -yhtye, jonka ensimmäinen aktiivikausi oli vuosina 1984–1986. Perustajajäseniä olivat Mikko Takala (kitara ja laulu), Kari Smolander (kitara), JP Rainio (rummut) ja Mika Remes (basso). Myöhemmin Mikko Takala vaihtui Markus Latvalaan (kitara) ja Jari Luiroon (laulu). Tällä kokoonpanolla Nuorisopalatsi teki muutaman keikan, esimerkiksi Jyrockissa 1986. Luiron poistuttua vahvuudesta laulajaksi löytyi Pikke Paananen. Nimi muuttui Alice in Wastelandiksi ja laulukieli englantiin. AIW saavutti kohtuullista kuuluisuutta 1986–1993. Remes musisoi 90-luvun loppupuolen yhden pitkäsoiton pyöräyttäneen folk-popkombo Sirokon riveissä. Nykyinen, 2017 jatkanut inkarnaatio Nuorisopalatsista sisältää kolme alkuperäistä jäsentä (Rainio, Remes ja Smolander).


Suunnistuksen maailmanmestaruuskilpailut 2005 pidettiin 9.–15. elokuuta 2005 Japanin Aichissa. Sekä miehet että naiset kilpailivat kolmella henkilökohtaisella matkalla ja viestissä. Sveitsi voitti neljä kultamitalia, Norja, Ranska, Ruotsi ja Venäjä yhden.


Suunnistuksen maailmanmestaruuskilpailut 2006 pidettiin 1.–5. elokuuta 2006 Tanskan Aarhusissa. Sekä miehet että naiset kilpailivat kolmella henkilökohtaisella matkalla ja viestissä. Suomi ja Sveitsi voittivat kaksi kultamitalia, Australia, Norja, Ruotsi ja Venäjä yhden.


Suunnistuksen maailmanmestaruuskilpailut 2007 pidettiin 18.–26. elokuuta 2007 Ukrainan Kiovassa. Sekä miehet että naiset kilpailivat kolmella henkilökohtaisella matkalla ja viestissä. Sveitsi ja Suomi voittivat kolme kultamitalia, Ranska kaksi sekä Venäjä yhden. Naisten pitkän matkan mestaruuden jakoivat suomalaiset Heli Jukkola ja Minna Kauppi.


title: Vicksburg (Mississippi)

text: Vicksburg on kaupunki Warrenin piirikunnassa, Mississippin osavaltiossa, Yhdysvalloissa. Kaupungin väkiluku oli vuoden väestönlaskennassa 23 856. Suurkaupunkialueella oli 57 433 asukasta. Kaupungin pormestarina toimii nykyisin sitoutumaton George Flaggs Jr. Vicksburg sijaitsee 377 kilometriä New Orleansista ja 64 kilometriä Mississippin pääkaupunki Jacksonista.


Suunnistuksen maailmanmestaruuskilpailut 2008 pidettiin 10.–20. heinäkuuta 2008 Tšekin Olomoucissa. Sekä miehet että naiset kilpailivat kolmella henkilökohtaisella matkalla ja viestissä. Suomi voitti kaksi kultamitalia, Iso-Britannia, Norja, Ranska, Sveitsi, Tšekki ja Venäjä yhden.


Suunnistuksen maailmanmestaruuskilpailut 2009 pidettiin 16.–23. elokuuta 2009 Unkarin Miskolcissa. Sekä miehet että naiset kilpailivat kolmella henkilökohtaisella matkalla ja viestissä. Sveitsi voitti kolme kultamitalia, Norja, Ranska, Ruotsi, Tšekki ja Venäjä yhden.


Suunnistuksen maailmanmestaruuskilpailut 2010 pidettiin 8.–15. elokuuta 2010 Norjan Trondheimissa. Sekä miehet että naiset kilpailivat kolmella henkilökohtaisella matkalla ja viestissä. Sveitsi voitti kolme kultamitalia, Norja ja Suomi kaksi sekä Venäjä yhden.